Kisah Ratu Elizabeth Dan Islam Yang Tidak Didendangkan

Tahukah anda, Katolik Eropah pernah memulaukan England sehingga ratu England yang Protestan berdagang dengan mvsuhnya — dan mengubah budaya negara itu untuk selamanya.

Pada tahun 1570, Ratu Elizabeth I berada dalam keadaan terikat. Dia telah diboikot oleh Kepausan Katolik, dan negaranya dipulaukan oleh seluruh Eropah. Untuk mengelakkan b3ncana yang lebih besar, maka Inggeris memerlukan sekutu.

Dengan itu, Ratu England telah memecahkan tradisi dengan memohon bantuan dari sumber yang mengejutkan, iaitu: Dunia Islam.

Mungkin ada segelintir di kalangan kita umat Islam pernah membaca atau mengetahui tentang kisah ini, namun di Eropah, kisah ini amat jarang sekali diceritakan.

Artikel ini akan menjelaskan mengapa Elizabeth percaya bahawa Islam dan Protestanisme memiliki persamaan antara satu sama lain berbanding dengan Katolik dan bagaimana pertukaran budaya ini telah mengilhamkan karya-karya pentas teater Shakespeare dan menyebabkan gigi Sang Ratu menjadi r0sak.

Teori tentang kali pertama Islam mula memasuki England diyakini telah berlaku ketika pertembungan dalam Per4ng Salib, tetapi seberapa banyak maklumat yang diketahui mengenai hubungan lama Elizabethan England dengan dunia Islam? Dari inisiatif perdagangan hingga dasar luar, mari kita simpulkan bersama.

Pada masa ketika ramai orang jarang mengembara keluar dari kampung atau kota tempat mereka dilahirkan, tanggapan masyarakat adalah bahawa Inggeris pada akhir abad ke-15 dan ke-16 ditakrifkan oleh tradisi agraria Anglo-Saxon: secara eksklusifnya berkulit putih dan beragama Kristian.

Malah pemisahan Henry VIII dari Rom pada tahun 1530-an dilihat sebagai kontroversi agama yang melibatkan politik tinggi Eropah yang tidak banyak mempengaruhi kehidupan seharian di negara itu.

Bagi kebanyakan orang yang tinggal di luar London, gambaran ini mungkin benar, tetapi dalam beberapa tahun kebelakangan ini, penyelidikan sejarah mula menawarkan kisah yang jauh lebih rumit mengenai hubungan kepulauan ini dengan dunia yang lebih luas, bahkan di luar Eropah.

Salah satu contoh hubungan yang paling menonjol dan mempunyai peninggalan kesan tertentu hari ini adalah hubungan lama Inggeris dengan dunia Islam. Terdapat kecenderungan untuk mempercayai bahawa hubungan Anglo-Islam digambarkan melalui penghijrahan masyarakat Muslim yang signifikan dari Asia Selatan dari tahun 1950-an, tetapi pandangan migrasi moden ini hanya sekadar satu dimensi dari keseluruhan kisah yang jauh lebih panjang dan lebih rumit.

Kisah-kisah terawal Islam serta kekuatan imperialisnya memasuki England adalah dengan Per4ng Salib. Bermula pada akhir abad ke-11, per4ng salib adalah satu siri ekspedisi ket3nteraan yang dilakukan oleh orang-orang Kristian Eropah barat dalam usaha untuk menaklvki Tanah Suci.

Pada waktu itu, persepsi terhadap kepercayaan Muslim dengan ramalan dan tafsirannya dianggap mengelirukan bangsa lain dan secara umumnya dianggap memvsuhi Kristian.

Pengkritik Kristianiti terdahulu menganggap Islam sebagai ajaran k4fir atau kepercayaan sesat yang lahir dari fahaman teologi Judeo-Kristian yang lebih awal. Tohm4han dan penghin4an terhadap Islam bukanlah perkara baru. William Langland menulis di dalam Piers Plowman (1370–86) dengan menggambarkan Nabi Muhammad S.A.W. sebagai “Cristene men” (lelaki Kristian) yang menganut kepercayaan yang salah, sementara dalam Canterbury Tales karya Chaucer (1387–1400) memetik tentang “bangsa pelik” Syria.

Dengan kebangkitan Empayar Uthmaniyyah sebagai kekuatan global setelah kejatuhan kota Konstantinopel pada tahun 1453, Dinasti Tudor awal menyedari bahawa Islam adalah anc4man bagi agama Kristian tetapi juga berpotensi menjadi sekutu yang kuat dalam pergeseran politik dan diplomasi Eropah.

Henry VIII amat terkenal dengan minatnya yang gemar memakai pakaian gaya Turki Uthmaniyyah, hadir ke majlis rasmi istana dengan mengenakan jubah sutera dan jubah baldu Turki, dan pada tahun 1533 ketika dia keluar dari Rom dia membuat perancangan untuk bergabung dengan perikatan Perancis-Uthmaniyyah dalam usaha memer4ngi paksi Habsburg-Papal yang menyatukan dua kuasa besar Katolik Eropah iaitu Paus Clement VII dan Maharaja Charles V.

Tetapi, usaha menjalinkan pakatan sekutu antara Henry dengan Uthmaniyyah tidak membuahkan hasil, terutamanya kerana masalah domestiknya, dan kerana bagi orang Turki, orang Inggeris adalah ‘lalang’ yang oportunis dalam gambaran dunia geopolitik yang lebih besar pada tahun 1530-an.

Secara sulit, para pedagang Inggeris senyap-senyap telah berdagang dengan penguasa Muslim di negara-negara Barbary (kumpulan negara-negara Afrika Utara yang terkenal dengan aktiviti melanun) di Maghribi, Algeria dan Tunisia. Ini bertentangan dengan dekri kepausan yang sudah lama melarang orang Kristian berurusniaga dengan orang Islam kerana pemencilan. Pihak Venetia telah menutup mata terhadap perintah tersebut dalam perdagangan mereka dengan kerajaan-kerajaan Muslim selama berabad-abad.

Elizabeth I, yang telah pun disisihkan oleh Paus Pius V pada tahun 1570, kerana “telah merampas kerajaan dan secara tamak telah merebut tempat ketua tertinggi gereja di seluruh England”, ketika menaiki takhta pada tahun 1558, Elizabeth dan para penasihatnya melihat peluang untuk meningkatkan ekonomi kerajaan dan menyaingi pengaruh Katolik Eropah dengan menjalin hubungan bukan sekadar dengan negara-negara Barbary, tetapi juga dengan Empayar Uthmaniyyah dan Empayar Safawiyyah di Iran moden.

Elizabeth sudah pun mempunyai konteks untuk hubungan Anglo-Islam: pada tahun 1553, seorang pedagang tekstil Inggeris bernama Anthony Jenkinson berdagang di Aleppo – penghujung Jalan Sutera, tempat di mana para pedagang berimpian tinggi yang berminat dengan kain dan sutera perlu berada.

Dalam persinggahan ini, Jenkinson berpeluang menemui Sultan Uthmaniyyah, Sultan Suleiman Kanuni. Jenkinson berjaya mewujudkan hak keistimewaan komersial buat julung kalinya bagi orang Inggeris untuk berdagang secara bebas di tanah Uthmaniyyah.

Sekembalinya beliau ke England, Jenkinson dilantik sebagai perwakilan pertama Syarikat Muscovy yang baru dibentuk (sebuah badan pedagang Inggeris yang berdagang dengan Rusia) dan dihantar untuk berdagang dengan shah Safawiyyah di Iran, Tahmasp I.

Pada tahun 1562 Jenkinson tiba di Qazvin (dekat Tehran moden), di mana dia memerhatikan perbezaan teologi antara kepercayaan Syiah Parsi yang berbeza dengan teologi Sunni Uthmaniyyah, yang sejarahnya memerlukan banyak kajian berkaitan Ahlul Bait.

Perdagangan Anglo-Safavid berkembang sejenak, tetapi kos logistik dan kewangan perdagangan jarak jauh seperti itu (yang dilakukan melalui Rusia) menjadikannya tidak mampu untuk diteruskan.

Tetapi Barbary dan Turki jauh lebih dekat, dan pada akhir tahun 1570-an, Ratu Elizabeth I dan penasihatnya mula secara terbuka mendorong hubungan perdagangan dengan Islam yang pertama dan mengusulkan inisiatif baru yang penting dengan yang selanjutnya.

Pada tahun 1578, ketua perisikan Elizabeth, Sir Francis Walsingham menulis ‘Memorandum mengenai perdagangan Turki’ yang mengusulkan agar Elizabeth mengirim duta perdagangan ke Konstantinopel bagi menjalinkan pakatan komersial dan politik dengan Empayar Uthmaniyyah dibawah pemerintahan Sultan Murad III.

Pada tahun 1579, saudagar kelahiran Norfolk, William Harborne tiba di Konstantinople untuk mewakili satu lagi inisiatif perdagangan Elizabethan baharu: Syarikat Levant.

Ditubuhkan untuk mengatur perdagangan antara Levant (Turki moden) dan Inggeris, syarikat itu diberi kelulusan dan restu Sultan hanya setelah dua tahun kemudian. Uthmaniyyah menerima Harborne dan orang Inggeris lain sebagai dhimmi (kafir zimmi), perundangan Islam menuntut supaya pemerintah menyediakan perlindungan untuk tetamu bukan Islam yang membayar cukai agar mereka tidak merasa terganggu di wilayah Muslim.

Dengan pertolongan Harborne, pedagang Elizabeth memulakan perdagangan barang-barang besi buruk ke Konstantinopel yang kemudian dijadikan bahan membuat s3njata bagi memenuhi keperluan askar Uthmaniyyah berper4ng melawan Sepanyol dan Parsi. Logam-logam itu berasal dari bahan atap dan loceng yang diambil dari gereja dan biara Katolik yang tidak berfungsi.

Pihak Sepanyol naik marah.  Pada tahun 1582, duta besar mereka di London, Bernadino de Mendoza, menulis surat kepada rajanya, Philip II, dengan mengadu bahawa perdagangan Inggeris “sangat menguntungkan mereka, kerana mereka mengambil timah dalam jumlah besar dan dibawa ke sana, lalu dibeli oleh orang Turki hampir untuk nilai yang sama berat dengan emas, timah sangat diperlukan untuk menghasilkan s3njata api untuk tujuan p3rang”.

Bernadino de Mendoza menyimpulkan bahawa “perdagangan dengan Inggeris menjadi dua kali ganda pentingnya bagi orang Turki sekarang, sebagai akibat dari pemulauan yang diusulkan oleh Paus kepada setiap orang yang memberikan atau menjual kepada orang kafir bahan seperti ini”.

Perikatan Politik-agama

Elizabeth ketika itu menulis surat yang mesra kepada Sultan Murad III yang mengusulkan pembentukan satu pakatan politik-agama anti-Sepanyol. Pada bulan Oktober 1579, dia menulis sepucuk surat yang menunjukkan aspek keagamaan dari perikatan itu lebih jelas, dengan menggambarkan dirinya sebagai “pembela kepercayaan Kristian yang paling tak terkalahkan dan paling kuat dalam penentangan terhadap semua jenis penyembahan berhala, semua yang hidup di kalangan orang-orang Kristian, dan menunggang nama Jesus”.

Surat itu menyebut Murad sebagai “penguasa kerajaan Turki yang paling kuat, paling tunggal dan yang paling utama, raja yang paling berdaulat dari Kerajaan Timur”.

Murad membalas dengan surat tulisannya sendiri dan kedua-dua pemerintah tersebut saling berbalas surat secara berterusan sepanjang 1580-an. Setelah Murad meninggal dunia pada tahun 1595, ibunya terus bertukar surat-menyurat dengan Elizabeth – mereka bertukar berbagai hadiah termasuk tandu kereta kuda dan organ jam yang dihantar ke Konstantinopel oleh Elizabeth pada tahun 1599.

William Harborne tinggal di Konstantinopel selama lapan tahun, bekerja sedekat mungkin dengan istana Uthmaniyyah, yang merujuknya sebagai “Lutheran elchisi” – duta besar Lutheran. Semasa berada di sana, dia menandatangani pakatan Inggeris yang pertama dengan Murad yang digelar sebagai ‘The Capitulations’, yang berkekalan hingga ke tahun 1923 setelah Empayar Uthmaniyyah akhirnya jatuh.

The Capitulations membolehkan pedagang Inggeris berdagang secara bebas di seluruh wilayah Uthmaniyyah, memberikan mereka kadar keutamaan untuk tarif cukai, dan juga melindungi setiap orang Inggeris yang dis3rang samada oleh orang Katolik atau Muslim. Dia turut melantik konsulat Inggeris di wilayah-wilayah Uthmaniyyah seperti di Kaherah, Iskandariah, Damsyik, Tripoli, Baitulmaqdis dan Aleppo.

Pada akhir tahun 1580-an, Harborne dipujuk oleh ketua perisikan Elizabeth, Francis Walsingham untuk meyakinkan Murad agar campur tangan dalam menyekat armada Sepanyol di Mediterranean sebagai satu usaha untuk mengganggu rancangan armada itu yang akhirnya memulakan pelayarannya pada tahun 1588.

Walsingham tidak berjaya dalam usaha berani ini, terutamanya  kerana Uthmaniyyah tidak berminat memer4ngi Sepanyol hanya untuk menggembirakan hati orang Inggeris. Walaupun begitu, dia jelas akan menamatkan perjanjian damai Turco-Sepanyol, berdasarkan muslihat terancang Harborne di istana Uthmaniyyah.

Misi Harborne juga membawa beberapa siri pertukaran fahaman agama antara Protestan dan Islam.  Salah satu contoh yang paling berwarna warni adalah Samson Rowlie, seorang pedagang dari Great Yarmouth. Pada tahun 1577 Rowlie dit4wan oleh l4nun Barbary di luar pantai Algiers, beliau dikebiri dan memeluk Islam.

Menjelang tahun 1580-an dia dikenali sebagai Hassan Aga, ketua sida-sida dan bendahara Algiers di bawah gabenor lantikan Uthmaniyyah yang bertanggungjawab untuk berhubung dengan Harborne, beliau sudah tidak berminat untuk kembali ke England, yang berada di bawah anc4man pencer0bohan yang mudah oleh Katolik Sepanyol.

Pertukaran juga (jarang) berlaku sebaliknya. Pada tahun 1586 seorang pelaut Turki bernama Chinano secara terbuka telah beralih kepada ajaran Protestantisme. Chinano (nama korup untuk ‘Sinan’) ditangkap oleh orang persendirian Sepanyol di Mediteranean timur, diperhambakan dan dibawa ke Colombia pada awal tahun 1580-an.

Pada tahun 1586, ketika Sir Francis Drake meny3rang Cartagena, Sepanyol, dia menangkap beberapa orang Turki termasuk Chinano dan membawa mereka kembali ke London. Setelah menukar agamanya, Chinano hilang dari catatan sejarah, tetapi tanggapan yang popular adalah dia meneruskan hidup, bekerja dan mungkin m4ti di London bersama-sama orang Turki dan orang ‘Moor’ yang lain (orang Islam dari Barbary).

Ketika perdagangan Turki berkembang pesat sepanjang tahun 1580-an, Elizabeth I terus menyokong perdagangan dengan Barbary dan pemerintahnya, Ahmad al-Mansur. Pada tahun 1585 dia menyokong penubuhan Syarikat Barbary, memformalkan hubungan perdagangan yang sekian lama bertahan.

Berkenaan pakatannya dengan Uthmaniyyah, kepentingan fahaman agama bersama dan penentangan terhadap pencer0bohan Katolik Sepanyol menyumbang kepada aktiviti berbalas surat dan menghantar kedutaan. Maghribi memperdagangkan emas dan gula (yang menyebabkan kerosakan gigi Elizabeth) sebagai tukaran untuk pakaian dan kain dari Inggeris, dan yang lebih penting adalah logam dan garam, yang digunakan untuk membuat senj4ta dan serbuk bedil.

Perdagangan Inggeris dengan Turki, Maghribi dan Parsi (yang terus berlanjutan sepanjang tempoh ini) mengubah ekonomi domestik Elizabethan England, dari apa yang dimakan rakyat hingga apa yang rakyat pakai. Ia turut melibatkan bahan asas seperti gula, sutera, rempah ratus, permaidani Parsi dan Uthmaniyyah menghiasi bahagian dalaman istana kediaman Elizabeth. Bahkan, bahasa juga menerima kesannya.

Perkataan Inggeris moden seperti ‘sugar’, ‘candy’, ‘crimson’ adalah dari perkataan Turki iaitu kirmiz, ‘turkey stone’ atau ‘turquoise’ dari perkataan tulip, dan sebutan lidah Turki dari perkataan Parsi seperti ‘dulband’ atau ‘turban’dan bahkan ‘zero’ semuanya diserap ke dalam bahasa Inggeris semenjak zaman itu dan digunakan hingga sekarang, semuanya berkat dari kesan perdagangan Anglo-Islam.

Jalinan Hubungan Diadaptasi Ke Layar Pentas

Skala pakatan dengan Uthmaniyyah dan Maghribi telah digambarkan di atas pentas era Elizabethan. Antara tahun 1579 dan 1624 terdapat 62 persembahan teater yang menampilkan watak, tema, atau berlatarkan Islam. Ini termasuklah beberapa drama yang paling berpengaruh dan kontroversi pada masa itu: Tamburlaine (1587–88), yang membakar Al-Quran di atas pentas;  Jews Of Malta (1589); Spanish Tragedy (1587);  dan B4ttle of Alcazar (1589).

Fenomena itu mencapai kemuncaknya pada tahun 1590-an, setelah lebih daripada 20 drama yang menampilkan budaya Turki atau Moor dipersembahkan. Ini adalah satu dekad di mana Shakespeare jadikan contoh, dia merujuk kepada elemen-elemen Turki dalam 13 drama.

Sesungguhnya, Othello karya Shakespeare (1601) jelas telah dipengaruhi oleh hubungan Anglo-Maghribi yang mencapai kemuncaknya pada musim panas tahun 1600, ketika duta besar Maghribi Muhammad al-Annuri tiba dengan rombongannya di London dan menyampaikan pengesahan diplomatiknya kepada Ratu. Namun dia sebenarnya berselindung di sebalik permit perjalanan delegasi perdagangan ke Aleppo. Al-Annuri mencadangkan jalinan pakatan ket3nteraan antara kedua-dua negara itu untuk meny3rang kedudukan Uthmaniyyah di Afrika Utara.

Surat-surat mengenai perjalanan Al-Annuri menunjukkan terdapat aspek lain yang lebih menarik dari rundingannya dengan Elizabeth I. Al-Annuri adalah orang Morisco – seorang Muslim kelahiran Sepanyol yang telah memeluk agama Kristian. Sebilangan besar kekuatan pasukan pertempvran elit Maghribi terdiri dari t3ntera yang mempunyai warisan d4rah Morisco, yang menjadikan mereka anti-Sepanyol sama seperti anti-Uthmaniyyah.

Mengetahui hal ini, Elizabeth melakukan rundingan sulit dengan Al-Annuri untuk memujuk dia dan rakan-rakan Moor yang lain untuk bergabung dengan England bagi memer4ngi orang Sepanyol, bukannya orang Turki. Cadangan itu dibuat kerana Elizabeth memilih untuk mengekalkan perikatannya yang lebih lama dengan Uthmaniyyah yang jauh lebih kuat, dan al-Annuri dipanggil semula ke Maghribi.

Tetapi kehadirannya yang sangat jelas di London nampaknya telah mempengaruhi Shakespeare dalam penggambaran teater pentasnya tentang Othello – seorang individu yang berkarisma dan menarik dengan warisan budaya yang berpecah belah tetapi bersedia untuk menghadapi mana-mana kuasa imperialisme samada ia adalah Uthmaniyyah atau Sepanyol.

Hubungan Elizabethan England mula beralih ke arah yang berbeza di bawah Raja James VI dan I yang baru, di mana setelah Perjanjian London pada tahun 1604 menghasilkan perdamaian dengan Sepanyol dan membataskan keperluan hubungan komersial dan diplomatik yang erat dengan dunia Muslim.

Tetapi syarikat perdagangan yang ditubuhkan oleh Elizabeth I terus berkembang maju dan menjadi asas kepada penubuhan syarikat-syarikat lain termasuklah Syarikat Hindia Timur yang ditubuhkan pada tahun 1600.

Walaupun hubungan Elizabeth dengan dunia Islam yang mekar dalam tempoh yang amat panjang telah pun berakhir, Islam telah meninggalkan banyak kesan berkekalan pada budaya orang Inggeris yang masih boleh kita lihat dan dengar hingga ke saat ini.

RUJUKAN:

Jerry Brotton. (2016). The Sultan And The Queen: The Untold Story of Elizabeth And Islam. Viking Publishing.


Kebijaksanaan Ulama Melayu Fathani Dalam Gerakan Kemerdekaan Nusantara

Ketika wilayah Nusantara dikuasai penjajah suatu ketika dulu, ada satu kelompok Elit Genius Melayu yang bergerak secara “Secret Society” bagi melawan penjajah. Pusat gerakan mereka adalah di Mekah. Rangkaian antarabangsa mereka di sana merangkumi para ulama Mekah-Madinah, Mesir, Syam, Yaman dan India. Gerakan para ulama ini dinaungi oleh Khalifah Uthmaniyyah di Turki.

Mastermind bagi gerakan di Nusantara dipelopori oleh para ulama Fathani. Syeikh Daud al-Fathani, Syeikh Abdul Samad al-Falimbani, Syeikh Arsyad al-Banjari, Syeikh Abdul Wahab Bugis serta para ulama Jawi lain berusaha melawan penjajah pelbagai penjuru iaitu British-Belanda-Siam yang berpakat untuk memecah belahkan sempadan Nusantara melalui pelbagai perjanjian sulit.

Rangkaian para ulama Islam sedunia ini termasuklah yang dari Nusantara ini duduk berbincang di Mekah dengan naungan Khalifah di Turki dan saling bertukar informasi tentang gerakan penjajah. Para ulama Melayu ini sentiasa menyalurkan info-info kepada para Sultan di negeri Nusantara. Bahkan, mereka sendiri pulang ke Nusantara untuk berjihad melawan penjajah.

Bagi mengelakkan info-info ini bocor, Syeikh Wan Ahmad al-Fathani mencipta satu kod rahsia yang hanya dapat difahami oleh 36 orang tertentu sahaja. Para ulama di India pun masyhur dengan taktik kod rahsia ini seperti dalam kisah “Silk Letter Movement”. Syeikh Wan Ahmad al-Fathani ini diangkat oleh para ulama Mekah (center ulama dunia pada ketika itu) untuk menjadi wakil Khalifah sebagai orang tengah dalam perdebatan dua tokoh besar.

Syeikh Wan Ahmad al-Fathani juga mengasaskan pertubuhan Jam’iyah al-Fathaniyah di Mekah sebagai platform politik terawal para ulama Melayu bergerak secara berorganisasi. Syeikh Wan Ahmad al-Fathani memiliki ramai anak murid yang menyambung perjuangan kemerdekaan tanah air masing-masing. Antara pewaris legasinya yang paling berjaya dalam perjuangan kemerdekaan ialah Kiyai Hasyim Asyaari di Indonesia dan Syeikh Abdullah Fahim di Malaysia. Dua tokoh inilah yang menjadi tulang belakang kemerdekaan negara masing-masing.

Malaysia dan Indonesia berjaya merdeka dengan tradisi Islam dipelihara oleh pemerintah. Namun, wilayah Fathani yang dahulunya merupakan pusat mastermind, “tak berjaya diselamatkan” kerana mereka terperangkap ke dalam negara Thailand. Namun, umat Islam di Fathani dan Indonesia masih mempertahankan tradisi keilmuan dari para ulama ini. Mereka tidak melupakan jasa dan pengajian kitab-kitab Turath karya para ulama Jawi di atas.

Sebaliknya di Malaysia, agak malang apabila sudah ramai yang tidak mengenali susuk tubuh para ulama ini dan tidak tahu sumbangan besar mereka dalam kemerdekaan. Malaysia bukan sahaja sudah melupakan pengajian kitab karya para ulama Jawi, bahkan jasa-jasa mereka dalam perjuangan kemerdekaan turut dilupakan (dipadam) dari sejarah arus perdana!


Ustaz Faeez Harith: Aktivis Berbusana Melayu Patriots

Sesiapa saja yang melihat kelibat seorang pemuda berpakaian baju Melayu tradisional lengkap dengan samping pelbagai warna dan corak berjalan di ibu kota menyangka dia seorang pahlawan Melayu yang mengembara masa ke dunia hari ini.

Kadang-kadang, dia turut berkongsi cara ikatan samping di laman media sosial. Bagi rakan-rakan penulis The Patriots, lelaki ini juga merupakan penulis kami iaitu saudara Mohammad Faeez Harith Khairil Anuar.

Bila ditanya tentang pakaian tradisi yang dipakainya itu, pemuda yang mesra disapa Faeez itu memberitahu dia sebenarnya gemar mendalami seni budaya Melayu terutama busana Melayu tradisional. Pemuda berusia 30 tahun itu mendedahkan teknik ikatan samping itu dipelajarinya selepas mengikuti sebuah bengkel di Akademi Seni Warisan Tradisional Melayu di Subang, Selangor.

“Saya rakam sebab saya takut lupa. Pada masa sama, saya nak berkongsi setiap ikatan samping kepada mereka yang berminat untuk mempelajari seni budaya Melayu. Sebab saya tengok segelintir orang sekarang suka memakai samping yang pelik-pelik, merapu atau tak kemas. Jadi, saya sekadar berkongsi ilmu yang saya belajar,” katanya selepas ditemubual mStar.

Tambahnya, tidak ramai tahu maksud di sebalik setiap ikatan samping kerana setiap ikatan membawa maksud berbeza. Misalnya, ikatan bunga samping kanan untuk lelaki, ikatan bunga samping kiri untuk wanita dan ikatan bunga di tengah bermaksud duda. Begitu juga dengan labuh kain samping membawa maksud lain seperti labuh kain atas samping atas lutut untuk orang bujang dan labuh kain atas samping bawah lutut merujuk kepada orang yang sudah berkahwin.

Terdapat 11 ikatan samping yang dipelajari Faeez iaitu Janda Berhias, Sila, Teruna Mencari Jodoh, Dendang Perantau, P4ncvng, Bunga Tanjung, Laksamana Melamar, Asas Sisip Bunga Tanjung, Selit Pahang, Teruna atau Dara dan Fajar Menyingsing. Dan satu ikatan samping yang menjadi kegemarannya ialah Teruna Mencari Jodoh.

“Saya suka ikatan Teruna Mencari Jodoh kerana ‘kepala’ kain iaitu bahagian corak yang besar diletakkan di depan sebagai bukti status si pemakai masih lagi bujang. Memang saya bujang tapi saya suka ikatan ini bukan sebab nak cari jodoh, cuma lebih suka corak yang cantik ditonjolkan di depan,”ujarnya sambil berseloroh.

Mungkin ada menyangka Faeez hanya memakai pakaian Melayu tradisional ini pada majlis-majlis tertentu sahaja. Hakikatnya, pemuda yang bekerja sebagai pembantu khidmat pelanggan di sebuah gimnasium di Petaling Jaya, Selangor menggunakannya sebagai pakaian seharian. Tambahnya, dia mula memberanikan diri memakai baju Melayu lengkap dengan samping bila keluar secara kasual bersama rakan-rakan atau keluarga.

“Kebanyakan kisa biasanya pakai baju Melayu dan samping pada Hari Raya, majlis perkahwinan atau solat Jumaat tapi saya selesa memakainya di mana-mana di luar waktu kerja dan selain berada di rumah. Ya, ke mana saja. Dari beli barang dapur tolak troli di pasar raya hinggalah lepak bersama kawan-kawan di kedai mamak atau kafe, saya tetap selesa memakai baju Melayu, samping dan tanjak,” katanya.

Selepas memakai busana ini sejak dua tahun lepas, tidak sah jika ada pertanyaan dalam kalangan orang ramai setiap kali melihat Faeez segak memakai pakaian Melayu tradisional berjalan di tempat awam. Tambahnya, “Ada yang tanya saya, baru balik dari show ke? Mereka ingat saya baru selesai persembahan budaya. Saya jawab bukan, saya keluar jalan-jalan saja.”

Untuk membaca koleksi artikel beliau dengan kami, bolehlah ke pautan: https://www.thepatriots.asia/author/faeez/

Follow Twitter beliau: https://twitter.com/H_Bakkaniy

FB beliau: https://www.facebook.com/HarithAlBakkaniy

RUJUKAN:

Shu-Aswad Shuaib, I. (2020). “Ya, ke mana saja… beli barang, tengok wayang” – Lelaki ini bangga pakai baju ala hulubalang tengah bandar, dedah ramai tersalah pilih teknik ikat samping. mStar.


Perutusan Khas The Patriots Sempena Aidiladha

Alhamdulillah, syukur kepada Allah Taala yang bersifat tunggal pada dzat, sifat dan perbuatan-Nya atas nikmat keimanan dan keamanan yang dikurniakan kepada kita khususnya umat Islam di rantau ini. Selawat dan salam ke atas junjungan besar Rasulullah SAW yang menyambung risalah tauhid dari para rasul terdahulu, kepada ahli keluarga baginda serta para sahabat yang diibaratkan seperti bintang di angkasa. Sollu Alan Nabi.

Allahu Akbar Allahu Akbar Allahu Akbar

Dalam tempoh 24 jam lagi (ketika tulisan ini ditulis) kita akan menyambut perayaan Aidil Adha yang mulia.

Firman Allah Taala dalam surah Al Baqarah ayat 214:

أَم حَسِبتُم أَن تَدخُلُوا الجَنَّةَ وَلَمّا يَأتِكُم مَثَلُ الَّذينَ خَلَوا مِن قَبلِكُم ۖ مَسَّتهُمُ البَأساءُ وَالضَّرّاءُ وَزُلزِلوا حَتّىٰ يَقولَ الرَّسولُ وَالَّذينَ آمَنوا مَعَهُ مَتىٰ نَصرُ اللَّهِ ۗ أَلا إِنَّ نَصرَ اللَّهِ قَريبٌ

“Apakah kamu mengira bahwa kamu akan masuk surga, padahal belum datang kepadamu (cubaan) sebagaimana halnya orang-orang terdahulu sebelum kamu? Mereka ditimpa oleh malapetaka dan kesengsaraan, serta digoncangkan (dengan bermacam-macam cubaan) sehingga berkatalah Rasul dan orang-orang yang beriman bersamanya: “Bilakah datangnya pertolongan Allah?” Ingatlah, sesungguhnya pertolongan Allah itu amat dekat”. (Al-Baqarah : 214)

Allah mencipta kehidupan untuk memberi ujian kepada setiap ruh yang telah menyaksikan akan Allah di alam lahut dahulu sepertimana yang tercatat di dalam kitabullah,

أَلَستُ بِرَبِّكُم ۖ قالوا بَلىٰ ۛ شَهِدنا

Bukan kah Aku Tuhan kamu? Sekalian ruh menjawab, bahkan kami menyaksikan”. (Surah Al-A’raf : 172)

Suatu hari seorang sahabat bertanya kepada Rasulullah SAW,

يَا رَسُولَ اللَّهِ ، أَيُّ النَّاسِ أَشَدُّ بَلَاءً ؟ ، قَالَ: ( الأَنْبِيَاءُ ثُمَّ الأَمْثَلُ فَالأَمْثَلُ ، فَيُبْتَلَى الرَّجُلُ عَلَى حَسَبِ دِينِهِ ، فَإِنْ كَانَ دِينُهُ صُلْبًا اشْتَدَّ بَلَاؤُهُ ، وَإِنْ كَانَ فِي دِينِهِ رِقَّةٌ ابْتُلِيَ عَلَى حَسَبِ دِينِهِ ، فَمَا يَبْرَحُ البَلَاءُ بِالعَبْدِ حَتَّى يَتْرُكَهُ يَمْشِي عَلَى الأَرْضِ مَا عَلَيْهِ خَطِيئَةٌ

“Wahai Rasulullah, siapakah orang yang paling berat cubaannya?” Baginda SAW menjawab: “Para nabi, kemudian orang-orang soleh, kemudian yang sesudah mereka secara berurutan berdasarkan tingkat kesolehannya. Seseorang akan diberikan ujian sesuai dengan kadar agamanya. Bila ia kuat, ditambah cubaan baginya. Kalau ia lemah dalam agamanya, akan diringankan cubaan baginya sesuai dengan kadar agamanya. Seorang mukmin akan tetap diberi cubaan, sampai ia berjalan di muka bumi ini tanpa dosa sedikit pun.” (HR Bukhari).

Para nabi sebagai pemimpin dan tauladan kepada umat manusia.  Suatu yang jelas adalah ujian yang dilalui mereka sangat berat. Mereka difitnah, dihina, dicerca, dipulau, disakiti, dipukul, digergaji, dibakar, dihalau dan ada yang dibunuh. Tiada kesalahan yang mereka lakukan melainkan menjalankan perintah Allah menyeru manusia kembali beriman kepada Allah yang Esa.

Terdapat juga para Rasul yang dikasihi diuji dengan anak, isteri, ayah saudara, para agamawan (ahlul kitab) dan pemerintah sebagai penentang dakwah mereka seperti Nabi Nuh a.s, Nabi Lut a.s, Nabi ibrahim as dengan bapa saudaranya (atas pendapat bahawa Azar si pembuat berhala itu bukan ayah tetapi bapa saudara Nabi Ibrahim dan ini pendapat yang terpilih), Nabi Isa dengan para ahli kitab dan pemerintah, Rasulullah dengan bapa saudara, pada penduduk Mekah, ahli kitab dan kaumnya.

Ada yang diuji dengan penyakit ganjil seperti Nabi Ayub a.s, ada yang dipisahkan dengan anak kesayangan seperti Nabi Yaakub, dipenjara seperti Nabi Yusuf a.s, ditelan ikan nun seperti Nabi Yunus a.s dan kehilangan isteri tercinta seperti Rasulullah. Sesungguhnya ujian-ujian demikian sedikit tidak mengurangkan martabat mereka disisi Allah bahkan sentiasa termulia dan terpelihara (maksum). Peristiwa-peristiwa yang berlaku ke atas para Rasul dan Nabi menjadi pedoman kepada umat manusia. Skrip – skrip demikian akan terus berputar dan para Rasul telah menunjukkan contoh bagaimana menghadapinya.

Aidil Adha memperingati pengorbanan Nabi Ibrahim as dan ahli keluarga Baginda dalam perjuangannya. Baginda diuji Allah dari sudut perasaan Baginda sebagai seorang bapa agar menyembelih anak kesayangan Ismail a.s.  Sebelum itu, telah berlaku fasa ujian kepada Baginda dan ahli keluarganya seperti kisah bonda Hajar yang ditinggalkan bersama anak yang masih kecil di padang pasir yang kering, jerit perit larian antara safa dan marwah oleh bonda Hajar yang menoktahkan kisah keajaiban air zam-zam dari ibu jari kaki Ismail. Ujian ke atas mereka yang cumalah aktor dalam skrip kehidupan demi menzahirkan cinta dan kekuasaan Allah Taala.

Hidup ini adalah sebuah perjuangan untuk iman dan berkorban demi iman, tiadalah nikmat dan harta yang paling mulia dan tinggi dikurniakan Allah Yang Maha Agung  kepada para hamba-Nya melainkan iman. Segala kurniaan yang lain adalah amat  kecil dibandingkan dengan nikmat iman dan Islam (lalu disempurnakan dengan ihsan), ibarat miliki batu berlian yang besar dan amat mahal harganya, segala batu kecil yang lain tiada lagi bernilai sebagaimana batu berlian tersebut.

Keimanan membawa seseorang insan memburu kejayaan hidup di alam abadi yakni akhirat. Syurga hanya dapat dibeli dengan iman yang benar, segala nikmat syurga berbeza mengikut sejauh mana seseorang itu sanggup meninggalkan kenikmatan nafsunya tika di dunia.

Pesan Guru kami, “selangkah kita mengambil kenikmatan syahwat dunia, maka selangkah kenikmatan syurga meninggalkan kita, semakin banyak meninggalkan kenikmatan nafsu kerana Allah, maka semakin banyak kenikmatan syurga dikurniakan.”

Firman Allah di dalam surah Yasin ayat 56-58

هُم وَأَزواجُهُم في ظِلالٍ عَلَى الأَرائِكِ مُتَّكِئونَ لَهُم فيها فاكِهَةٌ وَلَهُم ما يَدَّعونَ سَلامٌ قَولًا مِن رَبٍّ رَحيمٍ

“Mereka dengan pasangan-pasangan mereka bersukaria di tempat yang teduh, sambil duduk berbaring di atas pelamin; Mereka beroleh dalam Syurga itu pelbagai jenis buah-buahan, dan mereka beroleh apa sahaja yang mereka kehendaki; (Mereka juga beroleh) ucapan salam sejahtera dari Tuhan Yang Maha Mengasihani”

Dari Abi Hurairah r.a : Rasulullah s.a.w bersabda: Allah Taala berfirman (dalam hadis Qudsi):

أعددت لعبادي الصالحين ما لا عين رأت ولا أذن سمعت ولا خطر على قلب بشر

“Aku sediakan kepada hamba-hambaku yang soleh; apa yang tidak pernah dilihat oleh mata, tidak pernah terdengar oleh telinga dan tidak pernah terlintas dalam fikiran serta hati manusia”. (HR Bukhari dan Muslim)

Allahu Akbar Allahu Akbar Allahu Akbar

Hendaklah kita bersyukur kepada Allah atas kurniaan nikmat Iman, Islam, Ihsan dan keamanan Negara. Negara yang kita pijak wajib dicintai. Kitab wajib mencintai watan iaitu tanah air dan salah satu caranya adalah memelihara kedaulatan Watan dengan difahami agama, sejarah, adat, budaya, kaum asal dan orang majoriti.

Negara ini adalah milik bangsa Melayu, Islam agamanya, pemimpin tertinggi  para Raja dari keturunan yang mulia bahkan sebahagian besar dari para Raja zuriat keturunan Rasulullah SAW sebagai khalifah yang diamanahkan mendaulatkan Al Quran dan Sunnah, bijak para pemimpinnya, kuat tenteranya, hebat ekonominya, sopan santun akhlaknya serta indah tutur bahasanya.

Walaupun negara tercinta ini terbuka dengan perubahan moden. Sistem pemerintahan di Malaysia tetap unik dan berbeza kerana ia merupakan kesinambungan (continuum) dari tradisi pemerintahan Kesultanan Islam Tanah Melayu dan turut menerima unsur yang baik dari sistem moden. Tafsiran yang lebih tepat secara kesinambungan (continuum) dan kearifan Watan ialah Kedaulatan Watan yang berteras Kedaulatan Raja-Raja dan Keluhuran Perlembagaan (W. Ahmad Fauzi: 2018).

Kedaulatan Watan wajib dipelihara agar amanah kekuasaan dari Allah ini terjaga lalu bangsa ini menjadi mulia. Tambahan pula, kecelaruan politik kepartian semakin parah dan boleh membawa negara ke kancah ketidakstabilan. Ingatlah, pemimpin politik datang dan pergi, kita tidak berjuang pada susuk individu tetapi perjuangan kita lebih besar. Kita terus berjuang mempertahankan ideologi agama, raja, bangsa dan tanah air tanpa bayangan dan kebergantungan utuh kepada mereka. Sesiapa jua yang naik kelak, wajib meneruskan agenda keramat ini.

Sayydiuna Umar pernah berpidato ketika umat Islam berjaya membebaskan Baitul Maqdis,

لقد كنا أذلاء  فأعزَّنا الله بالإسلام فمهما ابتغينا العزَّة في غيره أذلَّنا الله

“Kita dahulunya adalah kaum yang hina, Allah Taala memuliakan kita dengan Islam, andainya kita mencari kemuliaan selain daripada apa yang Allah muliakan kita dengannya, maka kita akan dihina Allah” (Riwayat ini sanadnya dikatakan disahihkan oleh Al-Hakim dan disokong oleh Az Zahabi (Al Hakim, Al Mustadrak, 1/237, Beirut, Da Al Makrifah).

Kepada kaum-kaum lain yang mempunyai agama masing-masing (baca :kepercayaan masing-masing), duduklah di negara ini sebagai sebuah keluarga dan saudara, kami memberi hak keadilan dan perlindungan sebaiknya sebagaimana seorang muslim, namun jagalah batas jangan pula sampai mahu menjadi Tuan Negara ini.

Hakikat Kedaulatan negara ini yang telah meletakkan Islam sebagai agama persekutuan adalah milik Allah dan Rasul. Kami bangsa melayu bumiputra beragama Islam menjaga amanah Allah sebagai khalifahnya sejak zaman empayar batu bersurat.  Sudah banyak kerosakan yang dilakukan oleh  penjajah Inggeris lalu mereka mewariskan kegborokan itu dalam pelbagai sistem negara  dan ia hendaklah dibaiki.

Kami akan terus perjuangkan dan pertahankan negara ini agar benar berada dalam Kedaulatan Watan berasaskan agama, sejarah, adat dan budaya.

Allahu Akbar Allahu Akbar Allahu Akbar

Disediakan oleh, dengan bimbingan Ayahanda Guru,

Angah Sunan
Penulis The Patriots & Pengajar bertauliah Majlis Agama Islam Selangor.


Senjata Anti Satelit

Senjata antisatelit merupakan salah satu bentuk senjata angkasa lepas. Senjata angkasa lepas dapat dibahagikan kepada empat jenis iaitu senjata dari bumi ke angkasa lepas, angkasa lepas ke bumi, udara ke angkasa lepas dan angkasa lepas ke angkasa lepas. Senjata dari bumi ke angkasa lepas membabitkan penggunaan peluru berpandu balistik. Senjata angkasa lepas ke bumi pula masih belum dibangunkan oleh mana-mana negara.

Namun idea untuk membangunkan keupayaan senjata tersebut sudah mula difikirkan. Ketika era perang dingin, Kesatuan Soviet dan Amerika Syarikat cuba membangunkan silo-silo peluru berpandu yang mengorbit Bumi sebagai senjata angkasa lepas ke bumi. Namun Perjanjian Angkasa Lepas telah melarang mana-mana negara dunia ini menempatkan senjata di angkasa lepas.

Seterusnya, senjata udara ke angkasa lepas melibatkan peluru berpandu yang dilancarkan daripada pesawat-pesawat pejuang yang terbang pada altitud tinggi bagi memintas atau memusnahkan sasaran yang berada di angkasa lepas terutama sekali satelit tentera negara musuh. Kemudian senjata angkasa lepas ke angkasa lepas melibatkan satelit yang bertindak sebagai sistem persenjataan utama bagi memusnahkan sasaran yang berada di angkasa lepas.

Senjata antisatelit yang wujud sejak era perang dingin sehingga kini ialah senjata angkasa lepas ke angkasa lepas seperti satelit yang antisatelit, senjata udara ke angkasa lepas seperti pesawat yang dilengkapi dengan senjata laser dan peluru berpandu dan senjata bumi ke angkasa lepas seperti peluru berpandu balistik.

Sejak Kesatuan Soviet menghantar satelit pertamanya ke angkasa lepas iaitu Sputnik 1 pada 4 Oktober 1957 telah wujud perlumbaan dalam penerokaan angkasa lepas khususnya penghantaran satelit dan angkasawan ke angkasa lepas. Sebulan kemudian Soviet berjaya menghantar satelit Sputnik 2 ke angkasa lepas. Amerika Syarikat segera menghantar satelit pertamanya iaitu Explorer 1 ke angkasa lepas pada Februari 1958 sekali gus merancakkan lagi perlumbaan angkasa lepas antara dua kuasa agung perang dingin.

Manakala pada 18 Disember 1958, Amerika telah melancarkan satelit komunikasi pertamanya. Amerika Syarikat dan Kesatuan Soviet telah berjaya menghantar 6 satelit sepanjang tahun 1958, 14 satelit pada tahun 1959, 19 satelit pada tahun 1960 dan 35 satelit pada tahun 1961. Manakala pada tahun 1962, Kesatuan Soviet, Amerika Syarikat, Britain dan Kanada telah menghantar 70 satelit ke angkasa lepas menunjukkan bahawa satelit semakin penting kepada umat manusia terutama sekali bidang ketenteraan.

Jumlah satelit milik kerajaan dan swasta yang masih beroperasi pada tahun 2014 ialah 1100 buah satelit. Manakala 2600 buah satelit lagi sudah tidak berfungsi namun ia masih mengorbit Bumi. Pada tahun 2016 pula, jumlah satelit yang masih beroperasi ialah 1419 buah satelit. Daripada jumlah keseluruhan tersebut, Amerika Syarikat mempunyai 576 buah satelit, Rusia mempunyai 140 buah satelit dan China pula mempunyai 181 buah satelit. Sebanyak 522 buah satelit lagi merupakan milik pelbagai negara.

Pada tahun 2016 sahaja terdapat 146 buah satelit ketenteraan yang mengorbit Bumi. Satelit ketenteraan mempunyai pelbagai fungsi antaranya untuk tujuan perisikan dan navigasi. Satelit pengintipan yang merupakan salah satu jenis satelit ketenteraan berkeupayaan untuk mengambil gambar beresolusi tinggi, mencuri dengar perbualan atau komunikasi dan mengesan pelancaran peluru berpandu musuh terutama sekali peluru berpandu balistik.

Manakala Sistem Kedudukan Global atau GPS turut digunakan untuk tujuan ketenteraan seperti memberikan maklumat mengenai kedudukan atau lokasi sasaran dan pasukan tentera serta mampu menentukan arah bom dan peluru berpandu supaya dapat mengenai sasaran dengan tepat. Oleh itu senjata antisatelit memberikan ancaman bukan sahaja kepada satelit-satelit yang berada di orbit malahan ia mampu menjejaskan kehidupan seharian manusia di Bumi lebih-lebih lagi dalam aspek ketenteraan yang banyak bergantung kepada penggunaan satelit dalam sebarang operasi ketenteraan.

Pada 22 September 1959, Amerika Syarikat menggunakan peluru berpandu High Virgo yang dilancarkan daripada pesawat B-58 ketika menjalankan ujian senjata antisatelit tersebut. Satelit Explorer miliknya dijadikan sasaran dalam ujian tersebut, namun satelit tersebut tidak berjaya dimusnahkan. Seterusnya pada 13 Oktober 1959, peluru berpandu Bold Orion yang dilancarkan daripada pesawat B-47 telah berjaya memusnahkan satelit Explorer 6 pada ketinggian 251 kilometer. Dua ujian ini merupakan ujian senjata udara ke angkasa lepas terawal yang dilakukan oleh Amerika Syarikat. Ujian seterusnya dilakukan pada tahun 1961 dan 1962 dengan menggunakan pesawat F-4.

Kemudian Amerika Syarikat mula menempatkan peluru berpandu Mudflap DM-15S yang berkepala peledak nuklear di Kwajalein dari tahun 1962 sehingga 1966. Peluru berpandu tersebut dikatakan mampu memusnahkan satelit pada ketinggian 550 kilometer. Namun ia tidak diuji di angkasa lepas kerana radiasi nuklear mampu mencemarkan angkasa lepas. Seterusnya peluru berpandu balistik berkepala peledak nuklear Thor (DSV-2E) telah ditempatkan di pulau Johnston di Lautan Pasifik pada 1962 sehingga 1975 mampu memusnahkan satelit pada ketinggian 1300 kilometer.

Pada 13 September 1985 pula, pesawat F-15 telah menggunakan peluru berpandu udara ke permukaan AGM 69 sebagai pelancar yang membawa senjata antisatelit ASM 135 bagi memusnahkan satelit milik Amerika iaitu P78-1 pada ketinggian 285 kilometer. Sepanjang tahun 1984 sehingga 1986, sebanyak 5 kali ujian antisatelit telah dilakukan oleh Amerika Syarikat.

Manakala pada tahun 2008 pula sistem peluru berpandu Aegis telah digunakan bagi memusnahkan satelit pengintipan miliknya iaitu USA 193 pada ketinggian 247 kilometer. Sistem peluru berpandu Aegis yang telah melalui proses peningkatan keupayaan akan mampu memusnahkan satelit pada ketinggian 1450-2350 kilometer. Satelit yang berada di orbit berjarak dekat dengan Bumi (300-800 kilometer dari Bumi) akan mampu menjadi sasaran mudah sistem peluru berpandu Aegis. Ujian terhadap sistem ini mula dijalankan pada tahun 2015 dan bakal beroperasi menjelang tahun 2018.

Kesatuan Soviet atau kini Rusia turut membangunkan senjata anti satelitnya namun negara tersebut lebih menumpukan kepada satelit antisatelit. Satelit antisatelit turut dikenali sebagai satelit pembunuh bertindak untuk memusnahkan pelbagai jenis satelit seperti satelit tentera dan awam yang mengorbit Bumi. Satelit pembunuh akan dihantar ke orbit bagi memusnahkan satelit-satelit lain melalui pelbagai cara antaranya pelanggaran, meletupkan diri sendiri dan menggunakan senjata yang dipasang pada satelit pembunuh tersebut seperti senjata laser atau lengan robotik.

Satelit pembunuh pertama Soviet ialah Istrebitel Sputnikov/Sputnik yang bermaksud satelit pejuang. Satelit pembunuh ini akan meletupkan diri setelah menghampiri satelit yang menjadi sasarannya. Kesatuan Soviet telah menguji satelit pembunuhnya sepanjang era 60-an sehingga 80-an. Istrebitel Sputnikov mampu meletupkan satelit pada ketinggian 2000 kilometer.

Kemudian Kesatuan Soviet membangunkan sistem Naryad yang merupakan sistem roket berdasarkan kepada langgar untuk bunuh (hit-to-kill). Sistem Naryad mempunyai keupayaan memusnahkan satelit sehingga ketinggian 40 000 kilometer. Apabila ia telah diletakkan pada orbit, sistem roket tersebut berupaya untuk bergerak secara bebas dan menuju tepat ke pelbagai satelit sasaran sebelum meletup. Soviet juga melengkapkan pesawat tempur MiG 31 D dengan senjata antisatelit iyang dikenali sebagai sistem Kontakt. Senjata antisatelit tersebut merupakan pemintas sepanjang 33 kaki dan mampu sampai pada ketinggian 1500 kilometer. Pemintas tersebut mampu memusnahkan 36 satelit dalam masa kurang daripada 24 jam.

Kejatuhan Kesatuan Soviet tidak pernah memadamkan program senjata antisatelitnya. Rusia sebagai negara yang muncul selepas keruntuhan Soviet masih meneruskan program senjata antisatelit tersebut. Pada 18 November 2015, Rusia telah menguji peluru berpandu antisatelit yang dikenali sebagai Nudol. Rusia juga membangunkan senjata laser sebagai salah satu daripada senjata antisatelitnya. Hakikatnya senjata laser Rusia telah dibangunkan sejak zaman Soviet lagi. Laser berkuasa tinggi telah dipasang pada pesawat Ilyushin Il-76MD-90E.

Pesawat yang dilengkapi dengan senjata laser tersebut telah menjalankan misi ujian pertamanya pada 19 Ogos 1981. Kemudian pada tahun 2009, program senjata laser tersebut dibangunkan semula. Senjata laser digunakan bagi menyilau atau membutakan satelit. Ia juga mampu membakar alat pengesan dan optik sensitif yang ada pada satelit dengan tembakan laser bertenaga tinggi. Jarak efektif senjata laser tersebut ialah 1500 kilometer dan ia mampu mensasarkan satelit pengintip yang mengorbit pada Orbit Bumi Rendah.

China juga tidak ketinggalan dalam membangunkan senjata antisatelitnya sendiri. SC-19 merupakan sistem antisatelit yang berasaskan teknologi peluru berpandu balistik Dong Feng-21 atau CSS-5. Kinetic Kill Vehicle (KKV) atau Kenderaan Pembunuh Kinetik yang seberat 600 kilogram dibawa ke angkasa lepas melalui penggunaan peluru berpandu balistik. Ia menggunakan pengimejan inframerah untuk mengenal pasti dan mengesan sasarannya. SC-19 mampu mencapai ketinggian sejauh 1000 ke 1500 kilometer sekali gus mampu memusnahkan satelit-satelit yang berada di orbit yang berdekatan dengan Bumi.

SC-19 pertama kali diuji oleh China pada 7 Julai 2005, namun ujian tersebut sekadar menguji kelajuan sistem penerbangan roket SC-19. Kemudian pada 6 Februari 2006, China menguji sekali lagi sistem SC-19 tersebut. Pada 11 Januari 2007 pula, sistem SC-19 telah berjaya melanggar dan memusnahkan salah sebuah satelit cuacanya iaitu FY-1C pada ketinggian 865 kilometer. Ujian SC-19 dilakukan sekali lagi oleh China pada 11 Januari 2010.

Kemudian beberapa sumber risikan daripada pihak Amerika Syarikat mengatakan bahawa China menguji sistem SC-19 pada 20 Januari 2013 dan Dong Neng 2 pada 13 Mei 2013. Dong Neng 2 dikatakan mampu mencapai ketinggian sehingga 10 000 ke 30 000 kilometer. Ini menunjukkan bahawa China mempunyai senjata antisatelit yang mampu memusnahkan satelit yang berada di orbit jarak sederhana iaitu antara 2000 hingga 36 000 kilometer dari Bumi. Pada bulan Julai 2016, China menguji senjata anti satelitnya iaitu Dong Neng 3. Dong Neng 2 dan 3 merupakan Kenderaan Tenaga Kinetik yang mampu memintas satelit pengintipan dan navigasi yang berada di orbit jarak sederhana dari Bumi.

Secara kesimpulan, pelbagai negara kini mampu untuk membangunkan senjata angkasa lepas terutama sekali senjata antisatelit. Senjata ini perlu bagi melumpuhkan pelbagai sistem pertahanan negara yang bergantung kepada satelit. Sistem pertahanan peluru berpandu balistik amat bergantung kepada satelit ketika mengoperasikan sistem tersebut. Senjata antisatelit juga dapat melemahkan keupayaan pengintipan atau risikan negara musuh apabila satelit pengintipannya dapat dimusnahkan.

Walau bagaimanapun pembangunan senjata antisatelit ini telah mengundang perlumbaan senjata angkasa lepas antara negara-negara kuasa agung dunia khususnya Amerika Syarikat, Rusia dan China. Angkasa lepas sepatutnya bebas daripada sebarang aktiviti ketenteraan yang mampu mengundang peperangan. Ujian senjata ini juga telah meninggalkan kesan yang buruk di angkasa lepas apabila berlakunya pertambahan sampah atau serpihan angkasa yang datang daripada serpihan-serpihan satelit yang telah dimusnahkan oleh senjata antisatelit.

Rujukan

Eshel, T. 2016. Expanding Strategic Defense in Space – China’s Missile Interceptors and Satellite Killers. http://defense-update.com/20160728_bmd_asat.html [20 Mac 2018].

Eshel, T. 2016. Russia Plans to Deploy Anti-Satellite Airborne Laser Weapons. http://defense-update.com/20160926_a60.html [20 Mac 2018].

Global Security.com. 2016. Anti-Satellite Weapons – Overview. http://www.globalsecurity.org/space/systems/asat-overview.htm [19 Mac 2018].

Jones, S. 2015. A new arms race in our skies threatens the satellites that control everything from security to communications. https://www.ft.com/content/637bf054-8e34-11e5-8be4-3506bf20cc2b [20 Mac 2018].

Zak, A. 2013. The Hidden History of the Soviet Satellite-Killer. http://www.popularmechanics.com/space/satellites/a9620/the-hidden-history-of-the-soviet-satellite-killer-16108970/ [20 Mac 2018].

Artikel dihantar oleh Zulfiqar Mohd Yusof kepada The Patriots.


Ukraine-NATO VS Russia

Ketika ini lebih 100,000 tentera Russia sudah tiba di sempadan Russia-Ukraine.

Kapal-kapal perαng Russia juga mula tiba di Crimea melalui Selat Bosphorus dan latihan ketenteraaan sedang dilakukan di Belarus bersama askar Russia.

Di pihak NATO pula, bersama US dan UK, beribu-ribu askar sudah dihantar ke negara sempadan sekutu NATO seperti Poland dan Romania.

Bantuan senjata canggih juga sedang dibekalkan kepada Ukraine oleh US bagi persediaan menghadapi serangan Russia.

Perisikan US mengatakan perαng sudah tidak dapat dielakkan, malah semua rakyat US sudah pun diarahkan leluar dari Ukraine.

Russia pula dalam keadaan terdesak kerana permintaan mereka agar NATO tidak masuk campur di Ukraine seolah tidak dilayan.

Ukraine adalah sangat penting bagi Russia dari segi sejarah, geografi dan sosial.

Sejarah negara Russia, Ukraine serta Belarus itu sendiri bermula dari susur galur sama kerajaan lampau Kievan Rus.

Ianya adalah impian terhebat Putin untuk menyatukan kembali susur galur ini setelah kejatuhan Soviet Union agar kegemilangan Russia boleh dikembalikan.

Dari segi Geografi, Ukraine sangat penting kerana ia menjamin akses kepada Laut Hitam yang boleh digunakan sepanjang tahun berbanding akses Laut Utara yang hanya boleh dilalui pada masa tertentu sahaja akibat liputan ais.

Bagi Russia, mereka tidak ada banyak pilihan jika mahu menjamin keselamatan dan kedaulatan negara mereka.

Jika Ukraine berjaya di-NATO kan, maka ia umpama check-mate kepada cita-cita Putin.

Oleh itu, perαng nampak sudah tidak boleh dielakkan, kecuali ada solusi diplomatik yang kini nampak sangat sukar.

Jika perαng ini berlaku, kesannya akan dirasai seluruh dunia.

Harga minyak, gas, dan sektor tenaga akan meningkat dan ripple effectnya akan dirasai oleh semua lebih-lebih lagi dalam situasi inflasi akibat ‘bottlenect’ produksi dan logistik di seluruh dunia sekarang ini.

Malah, kebimbangan paling besar ialah jika ianya melarat melibatkan negara NATO yang bersempadan.

Mengikut doktrin NATO, serangan terhadap mana-mana negara sekutu adalah sama seperti serangan terhadap semua. Maka negara seperti US, UK, Perancis, German tiada pilihan kecuali turut terpaksa “turun padang” jika perαng berlarutan ke negara seperti Poland atau Romania.

Artikel oleh Fathul Farisan untuk The Patriots.

Jika nak memahami bagaimana Politik Putin berfungsi, kami nak cadangkan pembelian buku terbaru kami, bertajuk Putin, Tsar Moden Russia di pautan: https://www.thepatriots.store/store/latest/putin-tsar-moden-russia/


Hang Jebat Versi Nordin Ahmad

Hang Jebat ialah salah seorang dari sahabat Datuk Laksamana Hang Tuah yang dikatakan telah menderhaka kepada Sultan Melaka. Di dalam buku sejarah lama dan Hikayat Hang Tuah ada menceritakan kisah legenda Hang Tuah lima bersaudara ini. Hang Jebat yang akhirnya dikatakan telah kecundang di tangan Hang Tuah akibat dari perbuatan derhakanya terhadap Sultan.

Masyarakat Melayu dari zaman dahulu yang sentiasa beranggapan bahawa Hang Jebat itu adalah penderhaka dan Hang Tuah itu adalah Laksamana Terbilang dan pejuang bangsa seperti yang tertulis di dalam buku Hikayat Hang Tuah ataupun Sulalatus Salatin. Syed Alwi Al-Hady juga pernah membuat penulisan yang bertajuk “Hang Tuah Pahlawan Melayu” pada tahun 1956.

Persespsi ini seolah-olah terhenti apabila ada seorang penulis yang bernama Ali Aziz telah mencipta teorinya berkaitan Hang Jebat bertajuk “Hang Jebat Pelaku Terajidi”. Penulisan Ali Aziz ini memperlihatkan Hang Jebat dari sisi bersih dan sahabat setia yang sanggup berkorban.

Sebelum Hang Jebat versi Ali Aziz ini difilemkan, ianya terlebih dahulu diolah dalam bentuk drama radio dan ternyata semasa cerita ini disiarkan di radio ianya telah mengundang kemeriahan masyarakat Melayu pada ketika itu. Kisah-kisah murni Hang Tuah yang kerap ditulis oleh penulis-penulis sebelumnya nyata tenggelam dan jauh berbeza di tangan Ali Aziz.

Ali Aziz seorang penulis yang mendasari pemikiran teksnya dengan teori sastera, iaitu realisme sosialis. Teori tersebut bukanlah aneh dalam kalangan penulis tahun 1950-an, kerana ASAS 50 juga mirip kepada aliran teori tersebut.

Tetapi cara Ali Aziz mengolah kisah Hang Jebat dengan memberi penekaan kepada perubahan watak adalah menarik. Dengan keberkesanan olahan dari Ali Aziz ini telah menarik minat pengarah muda yang juga mempunyai sifat yang memberontak untuk menterjemahkan penulisan Ali Aziz ke layar perak.

Filem sulong arahan Hussain Haniff ini telah mencetuskan satu fenomena baru dikalangan masyarakat Melayu pada ketika itu. Sebelum itu masyarakat Melayu seringkali dikhabarkan dengan kisah-kisah kehebatan Hang Tuah dan penderhakaan Hang Jebat. Setelah Hang Jebat ditayangkan di pawagam dengan sekelip mata persepsi masyarakat pada ketika itu berubah.

Apa yang lebih menarik pada ketika itu apabila pelakon yang membawakan watak Hang Jebat di dalam filem ini seniman Nordin Ahmad dianggap sebagai susuk tubuh Hang Jebat yang sebenarnya. Malah sehingga sekarang apabila ada dikalangan masyarakat Melayu bercerita tentang Hang Jebat pasti karektor Nordin Ahmad di dalam filem ini akan tergambar.

Bagi saya filem Hang Jebat ini adalah karya agung Hussain Haniff. Lakon layar yang mantap, dialog yang padu, lakonan tragis Nordin Ahmad yang penuh jiwa, apa lagi hasil kerja dari sudut cinematografi Hussain Haniff yang tidak boleh dipertikaikan lagi. Bagi Ali Aziz pula dalam satu tulisannya berkaitan filem ini, beliau menegaskan, jika seorang seniman itu hendak berlakon sebagai Hang Jebat atau seorang pengarah itu hendak mengarahkan cerita ini dengan berjaya, tidak boleh tidak mestilah ada rasa simpati di dalam jiwa terhadap pelaku trajedi yang luar biasa ini. (Hang Jebat).

Filem ini berjaya membuat penonton merasa kagum dengan keberanian dan pemberontakan yang dilakukan oleh Hang Jebat. Adakah penonton berasa simpati dengan nasib yang diterima Hang Jebat atau penonton bersetuju dengan penderhakaan yang dilakukannya terhadap Sultan?

Ali Aziz berkata kebanyakkan yang tertulis di dalam buku-buku berkaitan sejarah Hang Tuah sebelum ini menyatakan kisah Hang Jebat menderhaka ini seringkali dilihat dari sisi tidak bersih, dan dari situlah tercetusnya ilham untuk beliau menulis kisah ini. Ali Aziz yang sangat terdedah dengan karya penulis tragedi seperti William Shakespeare antaranya Julius Caesar, Macbeth, King Lear, Hamlet dan Othelo.

Watak Hang Jebat versi Ali Aziz ini juga ada mengandungi unsur-unsur pelaku-pelaku tragedi Inggeris ini. Kesimpulan dari pendekatan yang dibawa oleh Ali Aziz ini membuatkan karya-karya penulisannya banyak difilemkan oleh pengarah-pengarah yang bernaung di studio Cathay-Keris, antaranya M.Amin menerus filem Chuchu Datok Merah pada tahun 1963.

RUJUKAN:

Berita Filem, Bil. 20, Julai 1962

Majalah Bintang, Bil. 33, 1962

Arena Film, Bil. 70-71, Keluaran Hari Raya

Sasterawan Negara Di Takhta Keunggulan – Abdul Rahman Hanafiah (Mana Sikana)

Gambar dan perwarnaan : Repair Gambar Lama


Hijaiyyah : Abjad Penyatuan Masyarakat Islam Seluruh Dunia

Rasulullah S. A. W diutus oleh Allah S. W. T untuk menjadi penutup segala para anbiya. Allah telah memilih bangsa Arab sebagai penjaga agama islam, dan Al-Quran pula diturunkan dalam bahasa Arab. Hari ini kita hendak membahaskan abjad Hijaiyyah sebagai alat menyatukan ukhwah kita sebagai kaum muslimin diseluruh dunia,  dari barat hingga ke timur penjuru dunia baik berkulit hitam,  bermata sepet dan berkulit cerah.

Talian persaudaraan di dalam agama Islam menjangkau slogan retorik yang sering kita ungkapkan,  dengan aksara ini,  sedikit sebanyak membantu seseorang menguasai bahasa selain apa yang dituturkan dan bahasa yang sering diucapkan dikala kita menghadap-Nya 17 kali sehari.

Selain bangsa Arab,  Bahasa Parsi memainkan pengaruh yang amat signifikan dalam penyebaran citra nuansa Islam. Abjad Parsi mempunyai 32 huruf dengan 4 daripadanya merupakan ciptaan mereka untuk menyebut dalam pertuturan seharian mereka. Dan sebahagain daripada keseluruhan bahasa yang menggunakan abjad Hijaiyyah ini ada meminjam huruf ciptaan bangsa Parsi ini. Antaranya ialah : پ (pa),  چ (cha),  ژ (zee) dan گ (gaf).

Bahasa Ajami kedua yang membawa hijaiyyah selepas Parsi adalah bahasa Urdu. Nama Urdu berasal dari sebuah ayat yang bernama Ordu yang membawa maksud Serdadu/Askar. Dalam erti kata yang lain, ia bererti bahasa markas tentera. Bahasa Urdu ditulis dengan kaedah khat Nastaliq bagi membezakan bahasa Urdu dengan bahasa Arab yang menggunakan khat Nasakh. Huruf Urdu mempunyai 58 huruf kesemuanya. Antaranya 4 Aksara Parsi yang dipinjam dan beberapa huruf baru ciptaan mereka bagi menyesuaikan dengan Lahjah lidah mereka. Antaranya ٹ (tha),  ڈ (dha),  ڑ (ra halus),  ں (nun ghunnah) ی (Choti ya = a) dan ے (bari ya = berbunyi ai)

Seterusnya, aksara Kurdi Sorani yang mengambil tempat. Nama Sorani diambil bersempena sebuah Emiriah Kurdis dahulu kala yang bernama Soran yang kini terletak didalam kawasan Iraq. Huruf mereka terdiri darpiada 33 huruf termasuk 4 aksara pinjaman parsi. Dan mereka juga menciptakan beberapa huruf baru sesuai dengan sebutan mereka. Diantaranya ڤ (va),  ڕ (ra dengan bunyinya ditekan kedalam),  و (o),   dan وو (u).

Puak Pashto juga tidak terlepas dari menerima pengaruh Arab dan Parsi dalam kesusasteraan mereka. mereka mempunyai 28 abjad Hijaiyyah juga ada meminjam 3 huruf Parsi iaitu پ ,  ژ ,  dan چ. Mereka juga mencipta huruf sendiri. Dan ianya berbunyi seperti berikut ; ټ (tt),  څ (ts),  ډ (dd),  ږ (zh),  ښ (sch),  ګ (gaf),  ڼ (nn) dan ې (ei)

Kepada sesiapa yang ingin mempelajari untuk bertutur dalam bahasa Tamil tanpa perlu menggunakan abjad abugida yang berbelit,  Aksara Arwi adalah jawapannya. Mereka menggunakan semua 28 huruf dengan tamabahan kacukkan 11 abjad abugida menjadi hijaiyyah. Antaranya ڊ (d =ட் ),  ڍ (t),  ڔ (ra disebut halus),  صٜ (L),  ۻ (zh),  ڣ (P),  ڹ (N =ண் ),  dan ݧ(gn)

Begitu juga dengan Xiao Er-Jing,  huruf jawi bagi tanah besar China. Xiao Erjing yg membawa maksud Tulisan Anak Kecil. mempunyai 28 hijaiyyah dan 4 huruf parsi serta 6 aksara ciptaan baru bagi menyesuaikan dengan keadaan setempat.  Qi (disebut Chi,  berbentuk huruf Tsa yangmempunyai 4 titik diatas),  Si (huruf sin bertitik satu dibahagian atas),  Ts (huruf Dha bertitik tiga) dan Nga (huruf kaf bertitik tiga).

Di Alam Melayu, aksara Jawi dan Pegon (Huruf Pegon adalah huruf Arab yang dimodifikasi untuk menuliskan bahasa Jawa juga Bahasa Sunda) yang mendominasi segenap sudut. Seperti sudah sedia maklum,  چ (cha),  ڠ (nga),  ڤ (pa),  ݢ (ga),  ۏ (va),  dan ڽ (nya) sudah mendominasi,  dan ada diantara kita yang masih mampu menulisnya lagi. Namun bagaimana dengan huruf Pegon, Jawi bagi bahasa Jawa? Bagaimanakah rupa tulisan ini? Bezanya hanyalah pada beberapa huruf yang tidak digunakan dalam jawi,  dan begitu juga sebaliknya. Pegon tidak kenal huruf Va, manakala Jawi pula tidak mengenali huruf Dha (dal bertitik tiga) dan Tha (tha bertitik tiga)

Mari pula kita menyingkap sebuah aksara hijaiyyah yang pernah diguna pakai suatu ketika dahulu. Orang Chechen pernah menggunakan Abjad tersebut sebelum Soviet Union berkuasa. Dan kini tulisan itu semakin sukar untuk ditemi disebabkan tiada generasi muda yang tahu akan kewujudan aksara tersebut.

Seperti kelazimannya, 28 abjad hijaiyyah berserta huruf tambahan dari Parsi. Pengaruh kacukan Arab-Cylliric juga mudah ditemui. Diantaranya یوٓ (ё disebut Yo),  کک (kk),  قق (qq),  وٓ (dibunyi sebagai O keras),  سس (dibunyikan ssss),  dan تت (dibunyikan sebagai ssss).

Sesungguhnya, ukhwah islamiah bukan sekadar sebuah slogan kosong belaka,  ia telah dizahirkan melalui sistem tulisan yang menjadi asas kepada huruf-huruf Al-Quran. Di samping itu juga,  ia juga boleh dijadikan batu loncatan untuk mengenali bangsa dan bahasa yang berbeza.

Dan janganlah kalian berasa malu dengan tulisan jawi kerana ianya merupakan gerbang untuk mengenali bahasa yang lain. Abaikan mulut-mulut jahat yang mengatakan kita meniru tulisan arab secara bulat-bulat kerana bangsa mereka juga ada yang menganut Islam,  dan mereka juga mempunyai varian aksara Arab untuk memudahkan memahami isi kandungan Al-Quran.

Nota Editor: Artikel ini ialah kiriman peminat The Patriots.


Dangal (2016): Filem Amir Khan Yang Mengangkat Status Wanita

Macam biasa, filem arahan Aamir Khan tak pernah mengecewakan dan penuh dengan inspirasi dan filosofi. Ini antara mesej-mesej menarik yang dapat aku garap.
.

1, Mengangkat status wanita

Dalam filem ini mengetengahkan bagaimana wanita mampu menjadi lebih daripada sekadar mengemas rumah dan memasak di dapur. Memberikan perhatian bagaimana wanita berpotensi mengisi tempat lelaki dalam pelbagai lapangan.
.

Dalam filem ini, sukan gusti dalam kalangan wanita adalah perkara yang sangat ganjil di sebuah perkampungan di India. Tetapi Mahavir Singh Phogat memecahkan tradisi itu menunjukkan wanita juga mampu bergusti seperti lelaki.
.

Wanita melakukan perkara selain daripada kerja-kerja di rumah mendapat kutukan dan hinaan yang teruk oleh orang kampung kepada keluarga Mahavir. Kita akan dapat lihat bagaimana Geeta dan Babita mula menghargai tindakan ayah mereka selepas mengetahui hakikat bahawa ayahnya dapat melihat potensi dalam diri mereka untuk mencapai sesuatu yang lebih besar dalam hidup.
.

Mencapai sesuatu yang lebih daripada sekadar menurut tradisi wanita haruslah mengemas di rumah dan memasak di dapur.
.

2. Ketataan dan kepercayaan seorang isteri.

Aku rasa, filem ini tidak beritahu apakah nama isteri Mahavir. Tetapi filem ini menggambarkan bagaimana teguhnya ketaatan dan kepercayaan isteri Mahavir kepada suaminya.
.

Latar watak-watak ibu dalam filem ini sudah cukup berpuas hati apabila anak-anak gadis mereka membesar seperti gadis-gadis kebiasaan. Membesar, mendapatkan pendidikan, mula belajar menguruskan rumah, belajar memasak, selepas itu berkahwin. Ibu Geeta dan Babita juga mempunyai perasaan yang sama.
.

Tetapi Mahavir mengubah anak-anak gadis mereka menjadi sesuatu yang lain daripada yang lain. Malah seolah-olah menjadikan mereka seperti kaum lelaki. Isteri Mahavir tidak membantah perkara ini walaupun ia adalah perkara yang tidak disukainya.
.

Malah, Isteri Mahavir terus mempercayakan dan mentaati suaminya. Dia terus membantu mencapai cita-cita suaminya mendidik anak-anak gadis mereka menjadi penggusti yang hebat. Walaupun sekali sekala isteri Mahavir melihat anak-anak mereka dalam keadaan menyedihkan, dia tetap menyokong tindakan suaminya kerana dia tahu suaminya sedang melakukan yang terbaik untuk anak-anak mereka.
.

3. Siapakah yang layak menentukan masa depan anak?

Filem ini juga mengetengahkan konflik, walaupun tidak secara langsung, mengenai penentuan masa depan anak-anak. Perkara ini pun telah banyak dibincangkan di mana-mana siapakah yang layak menentukan masa depan anak-anak. Tetapi selalunya kecenderungan adalah kepada setiap orang berhak menentukan masa depan mereak sendiri.
.

Tetapi dalam filem ini membuatkan ktia berfikir semula tentang kesilapan yang kita letakkan apabila kita menyalahkan ibu bapa yang menentukan masa depan anak-anak.
.

Apa akan berlaku sekiranya Geeta dan Babita menentukan masa depan mereka sendiri? Boleh jadi, mereka akan menjadi dewasa sebagai wanita-wanita biasa yang hanya mengemas rumah dan memasak di dapur kerana suasana tempat tinggal mereka, begitulah takdir wanita. Iyalah, mungkin mereka bahagia, tetapi pencapaian dalam hidup mereka hanyalah setakat itu.
.

Mahavir dapat melihat potensi yang besar dalam diri Geeta dan Babita, lantas menggunakan potensi itu untuk mengubah hidup anak-anak gadisnya. Jadi, hal ini melibatkan potensi dalam diri. Kadangkala aku mungkin bersetuju kalau masa depan itu ditentukan oleh ibu bapa kalau ibu bapa benar-benar dapat melihat potensi anaknya berada di mana. Tetapi kalau anak-anak sudah matang dengan dirinya, mungkin anak itu boleh menentukan arah tuju hidupnya.
.

Tetapi ini pun kembali juga kepada apa sebenarnya yang nak dicapai dalam hidup. Semua orang bersetuju apa yang nak dicapai adalah kebahagian. Tetapi bentuk-bentuk kebahagiaan ini berbeza definisi setiap orang. Dalam kes filem ini, mungkin saja Geeta dan Babita bahagia sekiranya mereka hidup seperti wanita biasa, dan tidak bahagia hidup sebagai penggusti walaupun mempunyai kemahsyuran.
.

4. Adab dan Moraliti

Selepas menonton filem itu, aku terus menunaikan solat Zohor. Kami tonton pada pukul 12.00. Lebih kurang pukul 3.00 juga baru keluar wayang. Selepas itu, sementara menunggu dia selesai solat, terdapat sekumpulan pelajar (4 orang) menghampiri aku dan mahu temu duga aku beberapa soalan.
.

Soalan mereka menuju pada penjelasan aku berkenaan adab dan moraliti. Definisi umumnya, moraliti adalah penentuan sama ada tindakan kita betul atuapun salah. Adab pula adalah perbuatan lembut ataupun kasar. Kebetulan, apa yang mereka tanya aku boleh kaitkan dengan filem ini.
.

Dalam filem ini, Mahavir mendidik anak-anaknya dengan begitu kasar dan keras, sehinggakan Geeta dan Babita rasa begitu terseksa. Terdapat juga orang-orang kampung yang anggap Mahavir sebagai orang gila. Tetapi matlamat Mahavir adalah untuk memastikan mereka menjadi penggusti yang berjaya.
.

Dalam filem ini, apa yang dilakukan oleh Mahavir boleh diklasifikan sebagai adab yang buruk (kasar dan keras), tetapi moraliti dia betul, bermaksud tindakan dia betul. Kita tidak boleh kata Mahavir tidak bermoral atas sebab adab dia kasar dan buruk.
.

Di sini terdapat hubung kait antara adab dan moraliti. Selalunya adab yang lembut akan membawa pada moraliti yang betul. Tetapi itu tidak semestinya. Kadangkala ia boleh jadi terbalik macam kes dalam filem ini. Contoh lain, berdiam diri boleh dikatakan adab yang baik, tetapi apabila berlaku krisis, berdiam diiri adalah tindakan yang tidak bermoral.
.

5. Cara Kita Lebih Baik Daripada Orang Lain.

Filem ini juga mengetengahkan bagaimana kita selalu merasakan manjhaj, kaedah atau teknik kita lebih baik daripada orang lain. Sewaktu Geeta telah menyertai Akademik Sukan Kebangsaan India, dia telah dididik oleh seorang jurulatih sehingga dia merasakan teknik jurulatih itu lebih daripada teknik ayahnya sendiri. Dalam filem ini, memang fokus jurulatihnya teruk dan teknik Mahavir lebih baik.
.

Tetpai kita dapat melihat mesej yang lain, iaitu janganlah sesekali kita merasakan cara kita lebih baik daripada orang lain. Lebih bagus adalah kita menghormati cara dan kaedah setiap orang. Kalau kita duduk di satu lapangan yang sama, keadah yang berbeza adalah perkara biasa. Paling penting adalah menghormati keadah dan teknik masing-masing. Kalau duduk di bawah satu kumpulan atau persatuan, idea setiap orang berbeza, tetapi matlamat sama. Makanya, hormati idea setiap orang, yang penting bersatu mencapai matlamat.
.

6. Anak-anak Sidek.

Kisah ini memang seakan-akan mempunyai persamaan dengan kisah anak-anak Sidek. Memperlihatkan bagaiman anak-anak dipaksa mengikuti cita-cita ayah mereka untuk menjadi jaguh sukan yang terhebat di dunia. Ayah masing-masing adalah jaguh sukan dalam bidang mereka juga. Anak-anak itu juga dididik dengan keras oleh ayah-ayah mereka. Isteri masing-masing pula tetap percaya dan menyokong tindakan suami mereka.


Ramai Mati Akibat Ketakutan Terhadap Ahli Sihir

Joan of Arc. Anne Boleyn. Kedua-duanya mati selepas dituduh menjadi ahli sihir. Dan malangnya, kedua-duanya merupakan sebahagian daripada ribuan wanita yang mati akibat tuduhan jelik ini pada Zaman Pertengahan dan Renaissance. Kebanyakan kes dikesan berlaku di Eropah tetapi ada juga direkodkan sejauh Massachusetts pada abad ke-17.

Aktiviti sihir direkodkan sepanjang lipatan sejarah manusia. Dalam tempoh itu juga, manusia telah menggariskan undang-undang khas bagi menghukum pelaku sihir. Misalnya, dalam Kod Hammurabi, pelaku sihir boleh berdepan tindakan sekiranya mereka didapati terbukti mengamalkan sihir.

Kebiasaannya, sihir boleh saja digunakan sama ada untuk tujuan baik atau jahat. Kebanyakan pengamalnya ialah golongan wanita di mana khidmat mereka dipanggil untuk pelbagai perkara seperti kelahiran anak, merawat penyakit atau mendapatkan objek yang hilang. Tetapi ada ketikanya, mereka juga dipersalahkan untuk perkara buruk yang berlaku seperti kematian dan bencana alam.

Dalam era antikuiti, ahli sihir menjadi sebahagian daripada mitologi atau dipuja sebagai dewa-dewi. Misalnya, Hecate yang dianggap sebahagian daripada pelindung isi rumah orang Yunani bersama enam lagi dewa-dewi Yunani mempunyai kawalan terhadap bumi, udara dan laut. Manakala ahli sihir Medea pula membantu Jason dan kumpulan Argonaut mendapatkan Bulu Emas (Golden Fleece).

Tetapi pada Zaman Pertengahan, ia satu kisah berbeza. Wabak Black Death dan peperangan antara kerajaan-kerajaan Eropah dikatakan dicetuskan oleh makhluk mistik seperti serigala jadian (werewolf) atau manipulasi ahli sihir.

Perlu diingat, pada ketika itu, ia merupakan Zaman Kegelapan di mana penduduk disuap oleh dogma gereja mengarut termasuk kepercayaan-kepercayaan karut. Mana-mana individu yang cuba menentang penyebaran ajaran gereja dianggap menyeleweng daripada ajaran agama atau mengancam kedudukan gereja terhadap masyarakat tempatan. Lantas, individu-individu ini akan dituduh sebagai pengamal sihir dan dipaksa mengaku tuduhan sebelum dihukum mati.

Tetapi mengapa wanita yang menjadi majoriti sasaran gereja atau komuniti tempatan? Bagi pihak gereja atau lebih tepat Paus seperti Innocent VIII, mereka melihat wanita meneruskan tradisi dosa warisan yang dilakukan Hawa (Eve). Pada mereka, wanita-wanita ini berpotensi melakukan kerosakan sama terhadap masyarakat seperti mana Hawa terhadap Adam.

Atas kepercayaan inilah, gereja menyeru orang ramai agar melaporkan sesiapa yang disyaki ahli sihir kepada mereka. Mereka yang dituduh akan ditahan sebelum diseksa bagi mendapatkan pengakuan. Setelah pengakuan direkodkan, hukuman mati dijalankan ke atas pesalah. Kebiasaannya, mereka akan dihukum gantung atau dibakar sampai hangus.

Joan of Arc merupakan contoh terbaik untuk tuduhan sihir ke atas wanita. Hidup di Perancis semasa Perang 100 Tahun tercetus, beliau angkit mengangkat senjata selepas mendengar suara-suara yang menggesanya berlawan atas nama Perancis. Joan berjaya membantu negara itu membebaskan Orleans dan menaikkan semula moral tentera di barisan hadapan.

Bagaimanapun, nasib tidak menyebelahinya apabila musuh Perancis, England berjaya menawannya. Walaupun dituduh sebagai ahli sihir, Joan yang ketika itu berusia 19 tahun tetap berkeras beliau berjuang atas nama agama. Beliau dihukum mati pada 1431 tetapi diangkat sebagai santo oleh Paus Benedict XV pada 1920. Ini menjadikan Joan satu-satunya individu yang dituduh menyeleweng sebelum diangkat sebagai santo oleh gereja.

Di Britain, orang terkenal yang menjadi mangsa tuduhan sihir ialah isteri Raja Henry VIII, Anne Boleyn. Tuduhan ini sebenarnya hanyalah samaran kepada perebutan kuasa antara baginda dengan bekas sekutunya, Sir Thomas Cromwell. Didapati bersalah pada 1536 atas kesalahan khianat dan zina, Boleyn dihukum mati di Menara London (Tower of London).

Selepas dihukum mati, wujud tuduhan bahawa Boleyn merupakan seorang ahli sihir. Dakwa mereka, baginda mempunyai satu jari tambahan pada tangannya. Bagaimanapun, pemeriksaan pada rangka baginda yang ditemui pada abad ke-19 mendapati ia merupakan satu tuduhan palsu. Yang pasti, kemangkatan baginda mendorong Henry VIII menggubal Akta Sihir 1542 – secara ringkas, mengharamkan perbuatan sihir di England.

Berdekad-dekad selepas ia diluluskan oleh Parlimen, ia dimanfaatkan sepenuhnya oleh Raja James VI dari Scotland (kemudiannya bergelar Raja James I selepas mahkota raja England dan Scotland disatukan pada 1603). Pada 1590-an, sebuah kapal yang membawa isterinya Puteri Anne dari Denmark karam semasa dalam perjalanan ke Scotland.

Syak kemalangan ini dicetuskan oleh ahli-ahli sihir dan bukannya akibat perkara semulajadi, James VI mengarahkan individu-individu yang disyaki sekitar North Berwick dikumpul dan diseksa bagi mendapatkan pengakuan. Salah seorang daripada mereka yang menjadi mangsa kekejaman James VI ialah seorang bidan bernama Agnes Sampson.

Dia diseksa menggunakan satu alat yang dipanggil kekang ahli sihir (Scold’s bridle). Selepas dipakaikan alat berkenaan, wanita itu diseksa dan dipaksa mengaku bahawa dia terlibat dalam cubaan bunuh terhadap Puteri Anne. Sampson merupakan sebahagian daripada 70 orang yang dibunuh atas tuduhan James VI. Dia juga menjadi inspirasi watak tiga ahli sihir yang muncul dalam drama Macbeth yang dikarang William Shakespeare.

Di Amerika Syarikat, tuduhan ahli sihir mencetuskan huru-hara dalam masyarakat. Di Salem, Massachusetts, beberapa orang gadis mengadu mengalami kesakitan tanpa diketahui puncanya. Doktor yang merawat percaya mereka ini sebenarnya disihir lalu melaporkannya kepada penguasa koloni ketika itu.

Tetapi akibatnya, ia mencetuskan histeria dan tuduh-menuduh dalam kalangan masyarakat tentang identiti ahli sihir. Akibatnya, 150 orang gadis dan kanak-kanak perempuan termasuk budak berusia empat tahun dibicarakan di mahkamah atas dakwaan sihir.

Bagi majoriti tertuduh, sekiranya bernasib baik, mereka hanya dikenakan denda dan membuat permohonan maaf secara terbuka. Tetapi jika tidak, ada yang dipenjarakan dan diseksa selama berbulan-bulan. Pada akhirnya, 20 orang gadis malang ini dihukum mati akibat histeria tak bertempat masyarakat.

Mahkamah Awam Massachusetts kemudiannya membatalkan semua keputusan yang dibuat oleh mahkamah koloni Salem. Bagaimanapun, bagi keluarga waris yang terkesan, ia agak terlewat. Keputusan yang dibuat tidak akan dapat mengembalikan anak-anak gadis mereka yang mati dan dinafikan keadilan hanya kerana sihir.

Wanita terakhir yang dituduh sebagai ahli sihir ialah seorang wanita Switzerland bernama Anna Goldi. Goldi yang bekerja sebagai pembantu rumah untuk sebuah keluarga di Glarus, Switzerland dituduh menjadi punca anak perempuan majikannya jatuh sakit.

Apabila dia dihukum mati pada 1728, ini menjadikannya wanita terakhir yang dihukum mati di Eropah atas kesalahan sihir. Pada 2008, semua tuduhan yang dikenakan terhadap wanita malang itu ditarik balik oleh pihak berkuasa sekaligus membersihkan namanya yang tercemar. Sembilan tahun kemudian, kerajaan tempatan Glarus membuka sebuah muzium yang didedikasikan kepada semua mangsa tuduhan sihir termasuk Goldi.

RUJUKAN

S. Levy, D. (2022, 11 Mei). Witch panics killed thousands throughout history. National Geographic.


Doktor-Doktor Wanita Muslim Hebat Dalam Era Keemasan Islam

Adatlah sekiranya manusia itu jatuh sakit, maka dia digalakkan berubat dengan orang yang pakar seperti digariskan oleh Rasulullah s.a.w. Semasa Zaman Keemasan Islam, ramai figura perubatan lelaki hebat seperti Ibnu Sina dan al-Zahrawi memberi sumbangan dalam bidang berkenaan. Tetapi tidak ramai tahu, ada wanita sudah bergelar tabib terkenal pada zaman sama.

Jadi, mengapa nama mereka jarang kedengaran? Kebanyakan sejarawan jarang merekodkan kisah mereka sekaligus menyebabkan kisah dan pencapaian mereka hilang ditelan zaman. Tetapi yang pasti, wanita sudah diketahui terlibat dalam dunia perubatan sejak permulaan Islam lagi.

Wanita sudah mula berkhidmat sebagai tabib dan menguruskan khemah yang berfungsi sebagai hospital ten.te.ra. Selain merawat kecederaan, mereka turut melakukan pembedahan kecil, memo.to.ng anggota tubuh berpenyakit, menghentikan penda.ra.han dan menyapu ubat pada lu.ka yang dialami pesakit.

Salah seorang sahabat wanita yang terkenal dalam hal ini ialah Rufaydah al-Aslamiyah r.a. Beliau menjadi pakar dalam bidang berkenaan selepas mempelajarinya daripada bapanya yang juga seorang doktor terkenal ketika itu, Saad al-Aslami r.a. Selain itu, Rufaydah juga pernah meriwayatkan beberapa hadis di mana ia diriwayatkan oleh Imam al-Bukhari, Iman an-Nasa’i dan Imam Abu Daud.

Disebabkan kepakarannya dalam bidang berkenaan, bukan sekali Rufaydah diamanahkan oleh Rasulullah s.a.w untuk menguruskan khemah perubatan. Contoh mudah ialah semasa Pe.ra.ng al-Ahzab atau Khandak. Semasa kempen berlangsung, Rufaydah menguruskan hospital ten.te.ra di beberapa buah khemah dan Masjid Nabawi.

Antara sahabat Nabi s.a.w yang mendapat rawatan di situ ialah pemimpin kaum Ansar, Saad bin Muaz r.a. Rufaydah membantu mengeluarkan anak pa.n.ah yang tertu.s.uk pada lengannya. Saad terus dirawat di situ sehingga tamat kempen Khandak dan pengepungan ke atas Bani Quraizah sebelum wafat pada usia 36 tahun.

Atas sebab itulah, sebahagian peruntukan ghanimah (harta rampasan pe.ra.ng) turut diberi kepada Rufaydah. Menerusi pengagihan ini, ia merupakan satu pengiktirafan bahawa peranannya sebagai doktor ten.te.ra sama penting dengan ten.te.ra yang berjuang di medan hadapan.

Jika tidak terlibat dalam sebarang kempen, Rufaydah berkhidmat sebagai pekerja sosial dan turut melatih wanita-wanita lain di Madinah dalam bidang penjagaan kesihatan. Ramai melihatnya sebagai seorang yang baik, ada empati dan bijak mengatur tugas. Menerusi peranannya sebagai pekerja sosial, beliau memastikan mana-mana individu yang terkesan akibat masalah sosial yang dicetuskan sesebuah penyakit diberi bantuan segera.

Selain Rufaydah r.a, seorang lagi figura penting perubatan dalam era ini ialah al-Syifa’/Ummu Sulaiman atau nama sebenarnya Laila bin Abdullah al-Quraisyi al-Adawiyah r.a. Pada masa di mana buta huruf berleluasa, beliau merupakan antara yang terpelajar dan diiktiraf sebagai guru wanita pertama pada era Rasulullah s.a.w.

Disebabkan kemahirannya berupaya mencegah kecederaan akibat gi.gi.tan semut, baginda mengesyorkan al-Syifa’ untuk mengajar wanita-wanita Madinah cara untuk merawat. Di samping itu, beliau juga merupakan guru kepada isteri Nabi s.a.w merangkap puteri Umar bin al-Khattab r.a, Hafsah r.a. Hafsah bukan sekadar diajar menulis tetapi turut diajar merawat penyakit kulit (berkemungkinan ekzema dengan simptom sama seperti gi.gi.tan semut).

Semasa era Umar r.a sebagai khalifah kedua Khulafa’ Al-Rashidin, al-Syifa’ dilantik sebagai pemeriksa pasar Madinah. Jawatan ini sama dengan jawatan pegawai kesihatan dan keselamatan hari ini. Menerusi perlantikan itu, al-Syifa’ juga mencipta rekod sebagai Muslimah pertama yang menduduki pentadbiran kerajaan secara formal.

Selain mereka berdua, Nasibah binti Kaab r.a turut sama turun sebagai jururawat medan. Beliau bersama ahli keluarganya mengikuti rombongan yang diketuai Mus’ab bin Umair r.a semasa Perjanjian Aqabah Kedua.

Semasa Pe.ra.ng Uhud, beliau bukan sekadar merawat as.k.ar-as.k.ar Islam yang cedera. Malah, Nasibah turut muncul di medan Uhud dan bertarung bak singa betina bagi melindungi Rasulullah s.a.w. Dalam sabdanya, baginda menyatakan beliau bertarung habis-habisan sehingga mengalami kecederaan pada bahagian leher.

Nasibah meneruskan khidmatnya sebagai jururawat medan sehingga kempen pe.ra.ng di Yamamah menentang Musailamah al-Kazzab. Mengikut riwayat, beliau mengalami kecederaan teruk pada bahagian tangan yang memaksa tangannya dipo.to.ng. Selepas tamat kempen, lu.ka itu dirawat oleh Nasibah sendiri semasa mereka pulang ke Madinah.

Semasa era Bani Umayyah, salah seorang jururawat pe.ra.ng yang terkenal ialah cucu Rasulullah s.a.w iaitu Zainab binti Ali r.a. Setiap kali kempen pepe.ra.ngan berlangsung, beliau turun membantu ten.te.ra-ten.te.ra Islam yang cedera. Di Iran, jasanya diiktiraf setiap kali sambutan Hari Jururawat Sedunia diadakan.

Mengikut rekod sejarah, Zainab merupakan sebahagian daripada rombongan abangnya, Husin bin Ali r.a yang bergerak ke Karbala sebelum mereka dise.ra.ng di Karbala pada tahun 680. Apabila beliau dibawa di hadapan khalifah ketika itu, Yazid bin Muawiyah dan puteranya Muawiyah II, Zainab mendedahkan apa yang berlaku dan meminta agar mereka dilepaskan. Murka dengan tindakan ten.te.ra baginda menyerang rombongan cucu Rasulullah s.a.w itu, Yazid mengarahkan semua ahli rombongan Husin r.a yang terselamat dibebaskan dan diberi pampasan untuk harta mereka yang dira.mp.as.

Semasa era Emiriah Bani Umayyah dan taifa-taifa di Andalusia, terdapat beberapa figura wanita terkenal dalam dunia perubatan. Pertama, anak perempuan dan dua cucu perempuan Ibnu Zuhr merupakan pakar obstetrik dengan kedua-dua cucunya juga merupakan doktor peribadi isteri pemerintah ketika itu. Sementara puteri-puteri al-Zahrawi meneruskan legasi beliau sebagai pakar perubatan selepas diajar olehnya.

Di Anatolia sekitar abad ke-15, nama-nama pakar perubatan wanita tidak disebut. Tetapi sesiapa yang meneliti ensiklopedia Cerrahiyyetu’l-Haniyye yang dikarang Serefeddin Sabuncuoglu mendapati ada lukisan menyerupai pakar bedah wanita sedang membuat prosedur obstetrik dan ginekologi. Tidak seperti di Barat di mana pengamal perubatan wanita dipinggirkan, Serefeddin tidak berdepan masalah bekerja dengan mereka.

RUJUKAN:

Husain, Marium dan al-Ghazal, Sharif Kaf. (2021). Muslim Female Physicians and Healthcare Providers in Islamic History. Muslim Heritage. Diambil dari https://muslimheritage.com/muslim-female-physicians/


Dua Bangkai Kapal Karam Di Pulau Batu Putih Ditemui!

Pada 16 Jun lepas, pasukan Unit Arkeologi ISEAS-Institut Yusof Ishak (ISEAS) menemui dua buah bangkai kapal di perairan berhampiran Pulau Batu Putih (Pedra Branca), Singapura. Menurut pengarah Projek Arkeologi Maritim Dr Michael Flecker, terdapat banyak artifak menarik pada kedua-dua kapal yang dilihat berasal dari era berbeza.

Bangkai kapal pertama dikatakan berasal dari abad ke-14 semasa Singapura dikenali sebagai Temasik. Antara artifak yang ditemui ialah bilangan barangan tembikar China dan porselin seperti pinggan dan mangkuk Longquan serta serpihan mangkuk porselin biru-putih era Dinasti Yuan. Tambah Dr Flecker, menerusi penemuan itu, ia amat banyak berbanding mana-mana penemuan bangkai-bangkai kapal yang lain, unik dan jarang ditemui.

Pasukan ini percaya kapal itu sezaman dengan bangkai kapal yang diekskavasi di Empress Palace pada 2015 dan penggalian sebelumnya di Taman Fort Canning. Kapal tersebut dijumpai kira-kira 100 meter ke barat laut Pulau Batu Putih pada 2015 susulan penemuan secara tidak sengaja beberapa artifak seramik oleh penyelam di situ.

Sementara kapal kedua pula dipercayai sebuah kapal Syarikat Hindia Timur Inggeris (SHTI) bernama Shah Munchah. Kapal dagang ini dikatakan karam semasa dalam perjalanan pulang ke India pada tahun 1796 selepas selesai berdagang di China. Pelbagai artifak seramik dan bukan seramik China ditemui termasuk aloi tembaga dan sembilan buah me.ri.am kapal.

Penemuan me.ri.am-me.ri.am ini dilihat mengesahkan identiti kapal sebagai milik SHTI. Ini kerana sudah menjadi lumrah bagi entiti perdagangan Inggeris itu meletakkan me.ri.am-me.ri.am pada kapal-kapal dagang mereka pada abad ke-18 dan awal abad ke-19. Ia bukan sekadar digunakan sebagai cara mempertahankan kapal daripada an.ca.man musuh seperti la.n.un tetapi turut digunakan sebagai alat memberi isyarat.

Bagi artifak seramik China, terlalu banyak artifak ditemui pasukan pengkaji ISEAS. Antara artifak yang ditemui ialah serpihan balang bermotifkan naga, itik tembikar, patung-patung kepala Guanyin dan patung-patung anjing dan makhluk laut Makara. Tambah Dr Flecker, sekiranya kapal ini bertahan selama 23 tahun lagi, ia sudah pasti akan berlabuh di pelabuhan yang dibangunkan Stamford Raffles sekaligus menggambarkan bentuk komoditi yang diperdagangkan ketika itu.

Penemuan kapal ini dibuat pada tahun 2019 selepas usaha penerokaan kawasan dasar laut sekitar Pulau Batu Putih pada 2018 dan 2019. Ia ditemui kira-kira 300 meter di timur Pulau Batu Putih dengan kerja-kerja ekskavasi dan pengambilan artifak berjalan dari 2019 hingga pertengahan 2021.

Artifak-artifak yang ditemui akan menjalani proses pemuliharaan, kajian dan dokumentasi oleh pasukan penyelidik terlebih dahulu. Selepas selesai melalui semua proses yang dinyatakan, Lembaga Warisan Negara Singapura (NHB) merancang menjadikan semua artifak ditemui sebagai bahan pameran muzium pada penghujung tahun ini.

Bagi Pengarah Kajian dan Penilaian Warisan NHB, Yeo Kirk Siang, penemuan ini amat signifikan dan harus diketahui oleh seluruh warga Singapura. Ini kerana menerusi artifak-artifak ini, ia mendedahkan sejarah Singapura sebelum tahun 1819 dan menambah pemahaman mereka terhadap negara itu.

Bagi penulis, penemuan sebegini sememangnya signifikan kepada komuniti sejarah. Agaknya kalau keputusan Mahkamah Keadilan Antarabangsa (ICJ) memihak kepada Malaysia tentang Pulau Batu Putih bertahun-tahun sebelumnya, mungkin semua artifak ini mencetuskan kegilaan kepada para pengkaji sejarah di seluruh negara. Ah, nasi sudah jadi bubur…

RUJUKAN:

Berita Mediacorp. (2021). 2 bangkai kapal karam bersejarah berserta artifak ditemui di perairan Singapura.

Keng Gene, Ng. (2021). How the centuries-old shipwrecks in Singapore waters were discovered. The Straits Times.


Kaum Sioux: Kaum Asal Penunggang Kuda Yang Menguasai Amerika Utara

Kaum Sioux atau dikenali sebagai First Nation adalah kumpulan
etnik asal yang tinggal di Amerika Utara. Kaum Sioux terbahagi kepada tiga buah
etnik besar berdasarkan kepelbagaian bahasa: Dakota, Lakota, dan Nakota.

Etnik Dakota berpecah kepada dua kumpulan iaitu Santee atau Dakota Timur yang menetap di dareah The Dakotas, Minnesota, dan utara Iowa. Yankton-Yanktonai Dakota atau Dakota Barat pula menetap di keliling Sungai Minnesota.

Manakala etnik Nakota dikenali sebagai Sioux Tengah dan mempunyai nama lain berdasarkan tempat tinggal mereka: etnik Assiniboine di Kanada Barat dan etnik Stoney di Montana. Etnik Lakota atau Sioux Barat adalah kaum yang terkenal kerana pendedahan budaya menunggang kuda dan kepewiraan mereka.

ETNIK SANTEE/DAKOTA TIMUR

Pada mulanya etnik Santee bermigrasi dari tenggara USA ke
kawasan utara dan barat, terutamanya di Ohio. Sesetengah kumpulan berasal dari
Sungai Santee dan Tasik Marion, kawasan selatan Carolina. Nama etnik ini
diambil dari nama sungai tersebut dan dikatakan bahawa moyang mereka pernah
membina penempatan di kawasan yang telah menjadi Tasik Morion. Mereka dikenali
sebagai orang Woodland yang mengamalkan hidup berburu, menjala ikan, dan
bertani.

Pada abad ke-17 dan ke-18 Masihi, migrasi kaum Ojibwedari
kawasan timur Amerika memaksa etnik Santee bermigrasi lagi ke Minnesota.
Kawasan barat, dan selatan Amerika. Kemudian kerajaan USA menamakan kawasan
penempatan baru etnik Santee di utara dan barat Sungai Mississippi sebagai
‘Dakota Territory’. Kini, etnik ini menetap di dareah The Dakotas, Minnesota,
dan utara Iowa.

ETNIK YANKTON-YANKTONAI/DAKOTA BARAT/NAKOTA

Etnik
Yankton-Yanktonai atau Nakota adalah gabungan kumpulan kecil Dakota yang tinggal
di kawasan barat Amerika. Etnik ini juga dikenali sebagai Sioux Tengah dan
mempunyai nama lain berdasarkan tempat tinggal mereka: etnik Assiniboine di
Kanada Barat dan etnik Stoney di Montana.

Kebanyakkan
kaum Yankton tinggal di kawasan pemulihan yang terletak di tenggara negeri
South Dakota, Yankton Indian Reservation. Sebahagian lain kaum Yankton tinggal
di Lower Brule Indian Reservation dan Crow Creek Indian Reservation. Kaum Yanktonai
juga tinggal di kawasan permulihan seperti Standing Rock Indian Reservation,
dan Fort Peck Indian Reservation.

Pokoknya,
kaum gabungan dua etnik kecil ini tinggal di kawasan permulihan di barat dan
tengah Amerika. Kehidupan harian kaum Dakota Barat ini bergantung kepada
perlombongan batu pipestone, sejenis batu galian yang menjadi sumber kepada
penghasilan alatan keagamaan.

ETNIK LAKOTA/TETON

Pada abad
ke-17 Masihi, kaum Sioux diperkenalkan tentang haiwan bernama kuda dari kaum
asal lain iaitu Cheyenne. Dari pengenalan itu, wujud sebuah etnik baru yang
mahir menunggang kuda iaitu etnik Lakota. Dengan penggunaan kuda, etnik Lakota
mampu menguasai kawasan utara Great Plain sehingga ke pergunungan Rocky yang
mereka gelarkan sebagai ‘Heska’, bermaksud gunung-ganang putih.

Etnik Lakota
mengamalkan pemburuan haiwan bison dan penanaman jagung. Mereka juga melakukan
aktiviti perdagangan dengan kaum Sioux Timur dan beberapa kaum yang mengamalkan
bahasa yang sama seperti Mandan dan Hidatsa di sepanjang Sungai Missouri. Kini,
etnik Lakota adalah etnik yang terbesar dari dua etnik Sioux lain dan memiliki
tanah di negeri North Dakota dan South Dakota.

AGAMA DAN SOSIOPOLITIK SIOUX

Dari segi keagamaan, pengamalan kaum Sioux dan kebanyakkan kaum asal Amerika amat unik. Agama mereka berunsurkan persembahan, bersifat lisan, dan berubah bagi setiap komuniti kerana setiap generasi harus mengamalkan tradisi mereka bagi mereka sebuah bentuk keagamaan yang diperoleh dari pengalaman.

Dalam erti kata lain, agama kaum Sioux berasakan tarian yang diiringi lagu-laguan yang sarat dengan kisah hidup dan spiritual mereka.  Agama mereka di percayai lahir dari Wakan Tanka, iaitu Roh Terulung (Great Spirit). Upacara tarian keagamaan yang biasa kaum Sioux amalkan adalah Sun Dance dan Ghost Dance.

Seven Council Fires adalah sebuah majlis kaum Sioux yang berperanan dalam membincangkan masalah komuniti dan menghadiri upacara tarian Sun Dance. Majlis tersebut terdiri dari 7 orang ketua etnik dan mereka perlu melantik 4 orang dalam kalangan ketua etnik bagi menjadi sebuah perkumpulan ketua bernama Wičháša Yatápika.

Menjadi sebahagian dari Wičháša Yatápika adalah sebuah penghormatan tertinggi dari masyarakat kerana status tingginya yang mewakili 7 buah daerah Sioux. Kita boleh bayangkan Wičháša Yatápika macam raja yang menaungi jajahannya. Namun tugas ketua etnik lebih berat dari Wičháša Yatápika kerana pengurusan permasalahan komuniti dan perjumpaan tahunan diuruskan oleh ketua etnik di daerah masing-masing.

Manakala
perlantikan ketua etnik tidak terikat dari pemilihan Seven Council Fires.
Perlantikan ketua berdasarkan status kelahiran dari keluarga terhormat atau
memperlihatkan sifat kepimpinan dari individu seperti keberanian, ketabahan,
kemurahan hati, dan kebijaksanaan. Selain mengadakan perjumpaan, ketua etnik
juga mahir menentukan kawasan pemburuan yang strategik, pergerakan khemah (kaum
Sioux hidup nomad sebelum kedatangan penjajah), dan memilih perang atau
perdamaian dengan kaum lain.

Ketua etnik
atau dipanggil sebagai Wičháša
Itȟáŋčhaŋ melantik 2
atau 4 orang Shirt Wearers. Shirt Wearers seperti wakil rakyat. Peranan mereka
adalah meleraikan pergaduhan antara keluarga dan perbalahan dengan kaum jiran.

Masyarakat Sioux didominasi oleh kaum lelaki dan berpecah lagi kepada beberapa buah perkumpulan kecil bagi memudahkan urusan kemasyarakatan. Ada 2 jenis kumpulan sosial iaitu Akíčhita (perkumpulan remaja lelaki) dan Načá (perkumpulan lelaki dewasa dan bekas ketua etnik). Načá adalah perkumpulan yang penting kerana peranan mereka melantik ketua etnik.

Sebuah kumpulan sosial lagi iaitu Akíčhita, kumpulan pahlawan yang bertugas untuk melatih pemburu, pahlawan, dan menjaga keselamatan komuniti. Tambahan lagi, kelas bernama Wakíčhuŋza atau ‘Pipe Holder’ adalah kumpulan sosial lebih rendah dari Shirt Wearers namun mereka mempunyai peranan penting seperti mengadakah upacara keamanan, memilih lokasi penempatan, dan membimbing Akíčhita memburu kerbau atau bison.

HUBUNGAN DAN PERANG DENGAN EROPAH

Pada abad
ke-17, orang Dakota pernah berhubung dengan Eropah di kawasan Sungai
Mississippi dan The Great Lake namun hubungan tersebut terputus pada 1659
kerana mereka terlibat berperang dengan orang Iroquois. Pada akhir abad ke-17,
orang Dakota mengadakan hubungan bersekutu dengan para pedagang Perancis.
Hubungan dengan pedagang Perancis berlaku apabila pasangan lelaki pedagang bulu
dan pengembara iaitu Radisson dan Groseilliers tiba di negeri Wisconsin,
penempatan asal orang Dakota pada sekitar tahun 1659 – 1660.

Pada awal tahun 1700, pedagang bulu dan pendakwah Kristian turut muncul mengadakan hubungan dengan orang Dakota seperti  Claude-Jean Allouez , mubaligh Jesuit yang rajin berdakwah kepada kaum asal Amerika; dan Pierre-Charles Le Sueur, pengembara Eropah pertama mengembara lembah Sungai Minnesota. Tujuan asal pedagang Perancis mengadakan hubungan sebegitu adalah mereka ingin menguasai jalan perdagangan bulu Amerika Utara bagi bersaing dengan British dalam urusan perdagangan bulu.

A. Perang
Dakota

Namun hubungan orang asal dengan pedagang asing kadang-kala tidak berterusan dengan aman. Maka berlaku peperangan pertama orang Sioux dengan Eropah melalui Perang Dakota pada 1862.  Tahun itu adalah tahun memeritkan kerana orang Sioux Dakota mengalami kebuluran disebabkan musim sejuk yang menggagalkan hasil pertanian.

Bila perkara ini berlaku, pampasan dari persekutuan Amerika akan diberi kepada pedagang Eropah, kemudian pampasan itu dibagi sama rata kepada orang Sioux Dakota. Tetapi tahun itu pampasan diberi lambat, jadi pedagang Eropah sengaja melambatkan pembayaran  dengan memberi alasan yang sama. Sehingga seorang pedagang bernama Andrew Myrick berlaku biadab kepada pekerja Dakota yang meminta segerakan pembayaran. Dia berkata kepada orang bawahannya: “Kalau mereka lapar, beri mereka rumput sebagai makanan!”

Kerana orang Sioux Dakota tidak berpuas hati atas layanan pedagang, pada 17 Ogos 1862, Perang Dakota berlaku apabila beberapa orang Dakota Timur/Santee membunuh keluarga petani Eropah. Serangan mereka berterusan dengan meyerang penempatan pedagang Eropah sepanjang Sungai Minnesota terutamanya di New Ulm, kemudian menyerang pos dagangan. Setelah serangan tersebut, para penghuni yang terselamat menemui mayat Andrew Mynick dengan mulutnya disumbat dengan rumput. Maka, jangan sekali-kali bangunkan ‘singa’ Dakota.

Pada 5 November, tahun yang sama di Minessota, 303 orang Santee didapati bersalah atas tuduhan membunuh dan merogol warga orang putih Amerika yang mendapat hukuman gantung sampai mati. Mana-mana peguam dan saksi tidak dibenarkan membela pesalah dan setiap pesalah dibicarakan hanya 5 minit saja di mahkamah.

Walaupun begitu, atas jasa baik presiden Amerika ketika itu, Abraham Lincoln (1861 – 1865), hukuman gantung 284 orang pesalah (bagi kaum asal, mereka ini adalah pejuang) diringankan kepada penjara seumur hidup manakala 38 orang pesalah lagi diluluskan hukuman gantung pada 26 Disember 1862. Inilah hukuman mati terbesar dalam sejarah USA.

Selepas
Perang Dakota, ramai orang Santee berpindah dari Minnesota ke Kanada. Ada
antara mereka berpindah ke lembah Sungai James sebelum dipaksa berpindah ke
kawasan pemuliharaan Crow Creek oleh persekutuan Amerika. Sebahagian orang
Dakota lain bergabung dengan orang Nakota dan berpindah ke barat dan bersama
kaum jiran mereka iaitu Lakota untuk meneruskan perjuangan menentang tentera
Amerika yang sentiasa menggugat kehidupan orang asal Amerika.

B. Perang
Red Cloud

Perang yang
dikenali sebagai Perang Bozeman adalah konflik bersenjata antara orang Lakota
dan tentera Amerika di kawasan jajahan Wyoming dan Montana dari 1866 hingga
1868. Perang ini tercetus disebabkan penaklukan tentera Amerika di kawasan
Powder River Country yang berada di utara Wyoming.

Perang ini
dinamakan dari nama ketua Sioux iaitu Red Cloud yang mengisytiharkan perang ke
atas Amerika berikut pemcerobohan tentera Amerika ke atas Powder River Country.
Perang ini dimenangi oleh orang Lakota dan berakhir dengan Perjanjian Fort
Laramie apabila USA mengetahui yang mereka tidak mampu hentikan serangan
Lakota.

C. Perang
Great Sioux 1876

Dikenali sebagai Perang Black Hills, perang ini adalah peperangan bersiri melibatkan orang Sioux Lakota, Cheyenne, dan USA. Perang ini tercetus akibat kerakusan USA ingin memiliki banjaran Black Hills. Pada asalnya, peneroka Amerika telah menemui emas di banjaran tersebut dan membina penempatan untuk tujuan perlombongan emas.

Namun, bagi kaum Lakota dan Cheyenne, tindakan Amerika sebenarnya menceroboh tanah tradisi mereka dan tidak mengiktiraf pemilikan Amerika ke atas banjaran Black Hills. Telah banyak perang tercetus sepanjang peperangan Great Sioux berlaku seperti Perang Powder River sebagai permulaan, dan berakhir dengan perang di Gunung Wolf.

Perang
paling bersejarah dan menjadi bualan sepanjang generasi orang asal Amerika
adalah Perang Little Bighorn atau Custer’s Last Stand/Perang Greasy Grass pada
25 – 26 Jun 1876. Ini adalah perang melibatkan gabungan para pejuang berkuda orang
asal iaitu orang Lakota, Cheyenne, dan Arapaho menentang tentera Amerika iaitu
Rejimen Berkuda ke-7.

Kekuatan pejuang berkuda orang asal seramai 2,500 orang yang diketuai oleh beberapa ketua perang seperti Crazy Horse, Chief Gall, dan Sitting Bull. Manakala Rejimen Berkuda ke-7 USA yang diketuai oleh Lefternan Kolonel George Armstrong Custer hanya seramai 700 orang.

Dari kekuatan kedua-dua pasukan, rejimen berkuda mengalami kekalahan teruk dengan 268 orang terbunuh dan 55 orang cedera manakala pejuang berkuda hanya sekitar 300 orang terbunuh dan 160 orang cedera. Perang yang berlangsung di Sungai Little Bighorn, Montana ini dimenangi oleh pejuang kaum asal dan inilah kemenangan terbesar mereka sejak perang bersiri Great Sioux. Sebuah monument bernama Little Bighorn Battlefield National Monument dibina bagi memperingati peristiwa tersebut.

Malangnya, kemenangan pejuang orang asal tidak berkekalan. USA di bawah pemerintahan presiden Ulysses S. Grant (1869 – 1877) dan Rutherford B. Hayes (1877 – 1881) berusaha memaksa orang asal Amerika menyerah kalah dengan memusnahkan perkampungan dan harta mereka.

Pada 28 Febuari 1877, Perjanjian 1877 ditandatangani oleh kedua-dua pihak sebagai penyelesaian bagi menamatkan perang bersiri ini dan tanah orang Sioux yang telah lama mereka pertahankan dibahagi dan merasmikannya sebagai kawasan pemuliharaan orang Indian.

D.
Pembunuhan Beramai-ramai Wounded Knee

Pembunuhan
Beramai-ramai Wounded Knee adalah konflik bersenjata terakhir melibatkan
pejuang Sioux dan USA. Ia sebenarnya perang namun bagi Jeneral Perang Nelson A.
Miles, perang itu sebenarnya pembunuhan beramai-ramai ketika membuat laporan
melalui surat dan menghantar ke Commissioner of Indian Affairs.

Pada 29
Disember 1890, Rejimen Tentera Ke-7 yang terdiri dari 500 orang bersama 5 buah
meriam ringan Hotchkiss telah mengepung penempatan dua etnik Lakota iaitu
Hunkpapa dan Miniconjou dan membawa mereka ke sungai Wounded Knee, pusat
ketenteraan rejimen ini. Setibanya di sana, berlaku perang tidak terjangka
sehingga pada akhirnya seramai 300 orang Lakota termasuk kanak-kanak dan wanita
serta 25 orang tentera USA terbunuh. Entah siapa sebenarnya yang memulakan
peperangan tetapi ada beberapa versi bagi memahaminya, antaranya versi salah
satu tentera USA melakukan ‘friendly fire’ apabila kekacauan berlaku.

Antara perjuangan kaum asal Amerika menentang penjajah, orang Sioux adalah kaum yang tidak pernah berhenti menentang USA terutamanya mempertahankan tanah mereka dari tindakan melampau kerajaan, sehingga sekarang. Isu terbaru adalah sekitar musim panas 2016. Kaum Sioux Standing Rock yang tinggal di North Dakota memprotes atas pembinaan paip minyak yang melintasi kawasan mereka di bawah tanah.

Tindakan USA yang ingin membina paip sejauh setengah batu melintasi Sungai Missouri adalah berbahaya bagi orang Sioux kerana dikhuatiri pembinaan tersebut bakal mencemarkan sungai apabila berlaku pembocoran paip dan bakal meracuni mereka yang meminum sungai tersebut. Dari tindakan protes itu, banyak organisasi kaum asal, pejuang alam sekitar dan hak sivilmenyokong perjuangan tersebut.

RUJUKAN:

Hassrick, Royal B (1977). The Sioux:
life and customs of a warrior society. University of
Oklahoma Press.

Gibbon,
Guy E (2003). The Sioux: the Dakota and Lakota nations. Blackwell.

Johnson, Michael (2000). The Tribes of the Sioux Nation. Osprey Publishing Oxford.

Liu, Louise (September
13, 2016). “Thousands of protesters are gathering in North Dakota — and it
could lead to ‘nationwide reform'”. Business Insider. Retrieved March 7, 2019

McLaughlin,
Marie L (2010). Myths and Legends of the Sioux. BiblioBazaar.

Scott, Douglas D; et al. (2013). Archaeological Perspectives on
the Battle of the Little Bighorn. Norman, OK: University of
Oklahoma Press. p. 244.